৩২ ধারা: ক্ষমতাশালী লুটেরাদের মান সম্মান রক্ষার আইন! | blog.bdnews24.com - pioneer blog for citizen journalism in bangladesh\nসোমবার ০৫ফেব্রুয়ারি২০১৮, অপরাহ্ন ০৬:৫৮\nনতুন ডিজিটাল আইন করার আগে সরকারের উচিত ছিল বাংলাদেশে ব্যাংকের রিজার্ভ লুটের তদন্ত রিপোর্টটা প্রকাশ করা। এতে করে ‘অন্তত সরকার মুখে যা বলছে’- তার কিছুটা ভিত্তি পেত! সেটা না করে, ৩২ ধারার মত আরও একটা অনৈতিক আইন করে মানুষকে হয়রানী করার নতুন ফাঁদ পাতার মানে কী? নিশ্চয় এর একটা বড় উদ্দেশ্য আছে?\nপূর্বে প্রকাশিত খবরঃ অর্থ ফেরেনি, বিচারও হয়নি\nখবরের চুম্বক অংশঃ\nমাননীয় মন্ত্রী তোফায়েল আহমেদ সাহেব তার কিছুটা ফাঁস করেছেন। তিনি বলেছেন, “আপনারা (সাংবাদিকরা) গণমাধ্যমে যেভাবে বিভিন্ন সংসদ সদস্যের বিরুদ্ধে রিপোর্ট করেন, তাতে তাদের মান-ইজ্জত থাকে না। তাদের সম্মান ক্ষুণ্ন হয়। তারা তো জনপ্রতিনিধি। তাই এগুলো ঠেকাতেই এ আইন করা হয়েছে।”\nপূর্বে প্রকাশিত খবরঃ ‘ব্যাংকে ভীতি সৃষ্টি করেছিলেন বাচ্চু’\nবহুল আলোচিত বেসিক ব্যাংকের গুলশান শাখার সাবেক ব্যবস্থাপক শিপার আহমেদ বলেছেন, বেসিক ব্যাংকে ভীতিকর পরিস্থিতি তৈরি করে রেখেছিলেন চেয়ারম্যান শেখ আবদুল হাই বাচ্চু। ব্যাংকে তার ছিল একচ্ছত্র দাপট ও খামখেয়ালিপনা।\nমন্ত্রী সাহেবের এ কথার মানে হলো- যারা ব্যাংক, বীমা, শেয়ার মার্কেট, প্রজেক্ট, ব্রিজ, রিজার্ভ লুট করছেন, বিদেশে টাকা পাচার করছেন, নিরীহ মানুষের জমি-জমা দখল করছেন, সাওতাল পাড়ায়, পাহাড়ে, হিন্দু বাড়িঘরে আগুণ দিচ্ছেন, সর্বোপরি দেশের ‘উন্নয়নের রডে’ বাঁশ দিচ্ছেন; তারা সবাই ক্ষমতাশালী! তাই তাদের এই লুটের খবর ফাঁস হলে তাদের মান সম্মান থাকে না! কথা তো সত্য! সেক্ষেত্রে আমরা নতুন এই আইন- ‘৩২ ধারা’কে বড়জোর বলতে পারি, “ক্ষমতাশালী লুটেরাদের মানসম্মান রক্ষার আইন!”\nআরও একটা ব্যাংক লুটের নতুন খবরঃ একক ব্যক্তির ঋণে বৃহত্তম কেলেঙ্কারি\nঅনুসন্ধানেও জানা যাচ্ছে, ঋণ দেওয়ার ক্ষেত্রে জনতা ব্যাংকের এই পর্ষদের উৎসাহই ছিল বেশি। পর্ষদের সিদ্ধান্তে বারবার ঋণ দেওয়া হয়েছে। বিশেষ করে ২০১০ থেকে ২০১৫ সাল পর্যন্ত ঋণ দেওয়া হয় খেয়ালখুশিমতো। ব্যাংকের উদার আনুকূল্য পাওয়া এই গ্রাহক হচ্ছে এননটেক্স গ্রুপ। এর পেছনের মূল ব্যক্তি হচ্ছেন মো. ইউনুস (বাদল)। তিনি গ্রুপের ব্যবস্থাপনা পরিচালক (এমডি)। তাঁরই স্বার্থসংশ্লিষ্ট ২২ প্রতিষ্ঠানের নামে সব ঋণ নেওয়া হয়। তাঁর মূল ব্যবসা বস্ত্র উৎপাদন ও পোশাক রপ্তানি।\nমো. ইউনুস (বাদল) একসময় বেসরকারি একটি প্রতিষ্ঠানের সামান্য কর্মচারী ছিলেন। খুব অল্প সময়ের মধ্যে এখন ২২টি প্রতিষ্ঠানের মালিক। আওয়ামী লীগের শাসনামলে তার উত্থান ঘটেছে। এ সময় ব্যাংক যেমন ছিল উদারহস্ত, তেমনি পৃষ্ঠপোষকতা পেয়েছেন একাধিক মন্ত্রীর। পর্ষদের চেয়ারম্যান ও সদস্যদের অনেকে তো ছিলেনই, পিছিয়ে ছিলেন না ব্যাংকের কর্মকর্তারাও। এমনকি সিবিএ নেতারাও আছেন তার সঙ্গে। ব্যাংক সূত্র জানায়, ঋণ পেতে পরিচালনা পর্ষদ ও কর্মকর্তাদের সঙ্গে সম্পর্ক করে দিতে ভূমিকা রেখেছিলেন সিবিএ সভাপতি রফিকুল ইসলাম। ১৯৭৩ সাল থেকে জনতা ব্যাংক গণতান্ত্রিক কর্মচারী ইউনিয়নের (সিবিএ, জাতীয় শ্রমিক লীগের অন্তর্ভুক্ত) সভাপতি তিনি। তার নামে করা বীর মুক্তিযোদ্ধা রফিকুল ইসলাম কল্যাণ ট্রাস্টের উদ্যোগে টাঙ্গাইল জেলার গোপালপুর উপজেলার ঝাওয়াইল ইউনিয়নের দক্ষিণ পাথালিয়া গ্রামে নির্মিত হচ্ছে ২০১ গম্বুজ মসজিদ। এই মসজিদের পাশেই নির্মাণ করা হয়েছে ‘বাদল হেলিপ্যাড’। রফিকুল ইসলাম প্রথম আলোকে জানালেন, ‘মসজিদ বানাতে সব মিলিয়ে ২৫০ কোটি টাকা লাগবে। ইউনুস (বাদল) সাহেব পুরো টাইলস দিচ্ছেন। সব মিলিয়ে তার অনুদান শতকোটি টাকা ছাড়াবে।’\nআমাদের পোড়ামন বুঝতে চায় না যে, বিষয়টা ওনাদের মান সম্মানেরই বিষয়ই। ওনারা ব্যাংক, বীমা, প্রোজেক্ট লুটে শত শত থেকে হাজার হাজার কোটি টাকার মালিক হয়েছেন। লুটের মালে- এতদিনে দেশে, সমাজে ওনাদের একটা স্ট্যাটাস দাঁড়িয়ে গেছে। গাড়ী-বাড়িতে ওনাদের এখন রমরমা অবস্থা। ছেলে-মেয়েদের দেশে-বিদেশে সেট-আপের প্ল্যান নিয়ে যখন ওনারা এগোচ্ছেন; ঠিক সেইসময় তাদের লুটের খবর প্রকাশ করাটা কতটুকু যুক্তিযুক্ত- সেটা সহজেও অনুমেয়? আফটার অল, ওনারা হচ্ছেন গিয়ে ‘আপার ক্লাস’। আমাদের মত লোয়ার ক্লাসের লোকজন ওনাদের ডিস্টার্ব করবে- এটা কী ওনারা মেনে নিতে পারেন? পারেন না! আর পারেন না বলেই এই ‘৩২ ধারার’ ফন্দি বের করেছেন।\nআরও একটা ভাল ব্যাংক লুট হওয়ার খবরে মনটা বিষাদগ্রস্থ হয়ে আছে। যদিও ঐ ব্যাংকে আমার কোন টাকা নেই, বাস্তবে ব্যাংকে আমার তেমন কোন টাকাই নেই। তারপরেও এক একটা ব্যাংক লুটের খবর আমাকে কষ্ট দেয়। দেশের লক্ষ লক্ষ মানুষের সারাজীবনের সঞ্চয় আছে সেই ব্যাংকগুলোতে। যেহেতু আমি ব্যাংকিং-এর ছাত্র তাই জানি- এই বাণিজ্যিক ব্যাংকগুলোকে দেউলিয়া ঘোষণা করাটা এখন সময়ের ব্যপার মাত্র! তারপর যারা এতে টাকা রেখেছেন তারা হয়ে যাবে একেবারেই রিক্ত-নিঃস্ব।\nজিজ্ঞাসাবাদের রিড কৌশলঃ তত্ত্ব ও অনুশীলন\nসোমবার ০৫ফেব্রুয়ারি২০১৮, অপরাহ্ন ০৭:১৩\nডিজিটাল নিরাপত্তা সম্পর্কে বুঝলেন। কিন্তু অনেক সময় গড়িয়ে যাবার পর বুঝলেন।\nমঙ্গলবার ০৬ফেব্রুয়ারি২০১৮, পূর্বাহ্ন ০৯:০০\nসময় গড়িয়ে যাবে কই? এই গোল পৃথিবীতে তাকে ঘুরতে ঘুরতে জায়গায় আসতে হবেই!\nসোমবার ০৫ফেব্রুয়ারি২০১৮, অপরাহ্ন ০৭:২১\nদাদা, ক্ষোপ, অার অাত্নকষ্ট, ব্লগ, অার ব্লগারদের মাঝেই সীমাবদ্ধ! কারো সুড়সুড়িনী পযর্ন্ত ওঠে না! সুতরাং ,,,,,,\nমঙ্গলবার ০৬ফেব্রুয়ারি২০১৮, পূর্বাহ্ন ০৯:০৭\nওঠে! ‘ডাণ্ডা আর আণ্ডা’ যখন বরাদ্দ হয় তখন সেটা টের পাওয়া যায়। ১/১১-তে দেখেন নাই? ঐ রকম একটা ক্যাম্পেইন আরও একটা আসবে না- সেটা তো আর গ্যারান্টি দিয়ে বলা যায় না! সমস্যা হচ্ছে- এই সাহেব’রা তার আগেই টাকা-পয়সা, ছেলে-মেয়ে নিয়ে বিদেশে পালাবে!\nমঙ্গলবার ০৬ফেব্রুয়ারি২০১৮, পূর্বাহ্ন ১২:৫৮\nওনারা ব্যাংক, বীমা, প্রোজেক্ট লুটে শত শত থেকে হাজার হাজার কোটি টাকার মালিক হয়েছেন। লুটের মালে- এতদিনে দেশে, সমাজে ওনাদের একটা স্ট্যাটাস দাঁড়িয়ে গেছে।\nশ্রদ্ধেয় সুকান্ত দাদা, এটা মনে হয় আমাদের রীতিনীতি। যতবড় সাধুসন্ন্যাসীই ক্ষমতায় থাকুক না কেন, স্বার্থের টান কেউ ছাড়বে না দাদা। এতে করে কে বাঁচলো, আর কে মরলো তাতে তাদের কিছু আসে যায় না।\nমঙ্গলবার ০৬ফেব্রুয়ারি২০১৮, পূর্বাহ্ন ০৯:১৭\nকথা সত্য! এর রেজাল্ট পাওয়া যাবে আগামীতে একটা নিরপেক্ষ নির্বাচন হলে! ‘ঢাকা উত্তরের’ নির্বাচনটা হলে এর নমুনা দেখতে পেতেন! নৌকার বিপরীতে থাকা ‘কলাগাছ’ মার্কাও দ্বিগুণ ভোটে জিতবে! “চণ্ডালের কথা বাসি হলে ফলে” – মনে রাখবেন!


সুলতানি আমলেই বাংলায় মন্দির তৈরিতে নবজাগরণ সুলতানি আমলেই বাংলায় মন্দির তৈরিতে নবজাগরণ – Daily Khoborpatra\nবৃহস্পতিবার, ১৪ জানুয়ারী ২০২১, ০৭:০৯ পূর্বাহ্ন\nসুলতানি আমলেই বাংলায় মন্দির তৈরিতে নবজাগরণ\nএক দিকে বাংলায় রামায়ণ- মহাভারত অনুবাদ। পরে দিল্লি, আগরা, সর্বত্র ছড়িয়ে পড়ল বাংলার চারচালা বা আটচালা। বাংলায় পাথর সুলভ নয়। শুরু হল পোড়া ইটের ব্যবহার। মুসলিম শাসকদের সৌজন্যেই বাংলা পেল স্থাপত্যের নতুন ভাষা।\nদিনটা ছিল ১৫৭৬ খ্রিস্টাব্দের ১২ জুলাই। বাংলার ইতিহাসে বড় রকম পালাবদলের দিন। রাজমহলের যুদ্ধে মুঘল সম্রাট আকবরের সেনাপতি খান জাহানের হাতে পরাজিত হলেন বাংলার শেষ স্বাধীন আফগান সুলতান দাউদ খান কররানি। ভাবা যায়, হোসেন শাহি স্বর্ণযুগ শেষ হয়েছে মাত্র কয়েক দশক আগেই! চৈতন্যদেবের অন্তর্ধান ১৫৩৩ সালে, সুলতান হোসেন শাহ মারা যান ১৫১৯-এ। হোসেন শাহি বংশের শেষ সুলতান গিয়াসুদ্দিন মাহমুদ শাহ আফগান শের শাহের হাতে পরাজিত হন ১৫৩৮-এ।\nদাউদ কররানির মৃত্যুদন্ডের সঙ্গে সঙ্গে বাংলায় সুলতানি আমলের চূড়ান্ত অবসান হল ঠিকই, কিন্তু পুরোপুরি মুঘল শাসন প্রতিষ্ঠিত হতে লেগেছিল আরও তিন দশকেরও বেশি। বিদ্রোহী আফগানরা তো নানা জায়গায় ছিলই, আর কেন্দ্রীয় শাসনের অবসানে বাংলার বিভিন্ন অঞ্চলে তখন বারো-ভুঁঞাদের অখ- প্রতাপ। দফায় দফায় তাদের বাগে আনতেই কেটে গিয়েছিল অনেকটা সময়, শেষে মুঘল সুবাদার ইসলাম খান চিশতি ১৬১২-য় সারা বাংলা মুঘল অধিকারে আনেন। ধারাবাহিক অরাজকতার পর দেশে শান্তি ফিরল। কিন্তু ষোড়শ শতকের দ্বিতীয়ার্ধ শুধু এই বিপুল রাজনৈতিক পটপরিবর্তনের জন্যই গুরুত্বপূর্ণ নয়। বাঙালির সংস্কৃতিতেও ঘটে গেল বড় রকম পরিবর্তন। এর আগে ত্রয়োদশ শতকের সূচনায় মহম্মদ বিন বখতিয়ার খিলজির বঙ্গবিজয়ের ফলে ইসলামি শাসন প্রবর্তিত হয়। বাংলায় ইসলামি শাসনের প্রথম ১২৫ বছরে সুলতানরা কখনও দিল্লির অধীন, কখনও বা স্বাধীনতার পতাকা তুললেও ১৩৩৮ খ্রিস্টাব্দ থেকে এই স্বাধীনতা বজায় থেকেছে টানা দুশো বছর। দিল্লির অধীনতা অস্বীকার করার সঙ্গে সঙ্গে এই সুলতানদের পৃষ্ঠপোষকতায় ধীরে ধীরে গড়ে উঠল বাঙালির নিজস্ব সত্তা। ইলিয়াস শাহি আমলেই হিন্দুরা প্রথম উচ্চ রাজপদে নিযুক্ত হন। ব্রাহ্মণ্য-পৃষ্ঠপোষিত সংস্কৃত ভাষার গুরুত্ব খর্ব হয়, ফার্সি হয়ে ওঠে রাজদরবারের ভাষা। আর সেই সুযোগে উঠে আসে সর্বসাধারণের ভাষা বাংলা। সাহিত্য ও সংস্কৃতির নানা দিকে এই বাঙালিত্বের বিচিত্রমুখী প্রকাশ ঘটেছে।\nমধ্যযুগের বাংলা সাহিত্যের ইতিহাস তো সুপরিচিত। বড়ু চণ্ডীদাসের ‘শ্রীকৃষ্ণকীর্তন’ থেকে শুরু করে কৃত্তিবাসের ‘রামায়ণ’, মালাধর বসুর ‘শ্রীকৃষ্ণবিজয়’, বিজয়গুপ্তের ‘মনসামঙ্গল’, বিপ্রদাস পিপিলাইয়ের ‘মনসাবিজয়’, কবীন্দ্র পরমেশ্বর ও শ্রীকর নন্দীর মহাভারত, সবই স্বাধীন সুলতানদের সময়ের ফসল। কোথাও প্রত্যক্ষ পোষকতা, কোথাও বা সাহিত্য রচনার উপযুক্ত পরিবেশ তৈরি করে দেওয়া। কিন্তু বিশেষ করে চোখে পড়ার মতো বিকাশ ঘটেছে বাঙালির স্থাপত্যে, যা তুলনায় কম আলোচিত। এখানে রাজকীয় হস্তক্ষেপ ছিল একেবারে সরাসরি। তুরস্ক থেকে তো নয়ই, সুলতানরা দিল্লি-কেন্দ্রিক উত্তর-ভারতীয় স্থাপত্যশৈলীও আমদানি করলেন না, মন দিলেন নিজস্ব শৈলী নির্মাণে। বাংলার একেবারে নিজস্ব শৈলী, যা ভারতের আর কোথাওই পুনরাবৃত্ত হয়নি।\nআর সেই শৈলীর সন্ধানে তাঁরা তাকালেন ঘরের দিকেই। বাংলার আবহমানের বাঁশ-খড়-কাদামাটির চালাঘরই তাদের আকর্ষণ করল। রাজমহল পাহাড় ছাড়া বাংলায় কোথাও পাথর নেই, তাই বাংলার স্থাপত্যে পাথরের ব্যবহার নিতান্তই কম। পোড়ানো ইটই ভরসা। তাই স্থাপত্যের আকারও আদিনা মসজিদের মতো ব্যতিক্রম ছাড়া, সাধারণ ভাবে ছোট এবং অনাড়ম্বর। ইসলাম এখানে নিজের দম্ভ দেখাতে চায়নি, মাটির কাছাকাছিই থাকতে চেয়েছে। তবে বাংলার কিছু নিজস্ব উপকরণ ছিল। ইসলামি রীতির খিলান ও গম্বুজের সঙ্গে মিলে গেল বাংলার কুটিরের বাঁকানো চাল। পাল-সেন যুগের শিখর-মন্দিরের সঙ্গে এর কোনও মিল রইল না। কুটিরে খড়ের চালের যে বাঁক, তা বাঁশের মতো উপাদানের প্রয়োজনে। ইটের স্থাপত্যে তার দরকার ছিল না। কেউ কেউ বলেন, সুলতানি আমলের স্থাপত্যে বাঁকানো চালের ব্যবহার হয়েছে সহজে বর্ষার জল নিকাশের উদ্দেশ্যে।\nআবার নিছক ভাল লাগা থেকেও তা হতে পারে। কারণ যা-ই হোক না কেন, এর ফল যে সুদূরপ্রসারী হয়েছিল তা আমরা একটু পরেই দেখব। মালদহ জেলার পা-ুয়ায় পঞ্চদশ শতকের গোড়ায় তৈরি একলাখি সমাধিভবনে বাঁকানো চালের ব্যবহার প্রথম নজরে পড়ে, এর থেকে পুরনো কোনও ইসলামি স্থাপত্যে বাঁকানো চালের নজির নেই। পরে পুরো সুলতানি আমল জুড়ে বিভিন্ন ধরনের স্থাপত্যে এই রীতিই অনুসরণ করা হয়েছে।\nবাংলার ইসলামি স্থাপত্যে পোড়ামাটির অলঙ্করণের ক্ষেত্রেও একই ঘটনা ঘটেছে। পাড়ুয়া, গৌড় কিংবা অন্যান্য জায়গায় চতুর্দশ-পঞ্চদশ শতকে মসজিদ, সমাধি ও বিভিন্ন স্থাপত্য নির্মাণ করতে গিয়ে সুলতানরা বাংলার পরম্পরাগত পোড়ামাটির অলঙ্করণকে অন্য মাত্রায় তুলে নিয়ে গেলেন এও এক ব্যতিক্রমী উদ্যোগ। ভারতের আর কোথাও ইসলামি স্থাপত্যে টেরাকোটা অলঙ্করণ নজরে পড়ে না। বাংলার স্থাপত্যে টেরাকোটা অলঙ্করণের খুব পুরনো একটা ঐতিহ্য ছিল যা বাংলাদেশের পাহাড়পুর বৌদ্ধবিহারের পোড়ামাটির ফলকে দেখা যায়। তবে এ সব ফলক আকারে যেমন বড়, তেমনই মানুষ বা জীবজন্তুর রূপায়ণেও প্রাণোচ্ছল। তবে এই রকম টেরাকোটা অলঙ্করণের ধারা সম্ভবত বাংলায় ইসলাম আসার আগেই হারিয়ে গিয়েছিল। তাই সুলতানদের প্রয়োজনে তৈরি হল এক নতুন শিল্পী গোষ্ঠী, যে শিল্পীরা প্রাক্-ইসলামি যুগের মন্দির-নির্মাণ শৈলী থেকে অনেকটাই সরে এসে খিলান আর গম্বুজ দিয়ে ছাদ তৈরি শিখলেন, শিখলেন সূক্ষ্ম টেরাকোটা অলঙ্করণের রীতিনীতি। সে অলঙ্করণে প্রাণিজগতের কোনও রূপায়ণ নেই, শুধুই উদ্ভিজ্জ আর জ্যামিতিক নকশা। মুঘল আমলের আগে পর্যন্ত এই স্থপতিরা মসজিদ বা সমাধি তৈরিতে একাগ্র মনে এই ভাবেই কাজ করে গিয়েছেন। তবে একেবারে গোড়ার দিকে (যেমন ১৩৮৪ খ্রিস্টাব্দে পাড়ুয়ার আদিনা মসজিদ তৈরির সময়) যে হেতু স্থানীয় হিন্দু শিল্পীরাই ইসলামি স্থাপত্য নির্মাণের দায়িত্ব পেয়েছিলেন, তাই তাঁরা অন্তত অলঙ্করণের ক্ষেত্রে পরম্পরাগত অভিজ্ঞতার চিহ্ন রেখে গিয়েছেন। তারাপদ সাঁতরা দেখিয়েছেন, হিন্দু ভাস্কর্যে রূপায়িত ‘শিকলে ঝোলানো ঘণ্টা’র প্রতিকৃতি থেকে অনুপ্রাণিত শিল্পীরা দড়িতে ঝোলানো প্রদীপদানি বা প্রস্ফুটিত পদ্মের নকশা খোদাই করেছেন। আদিনা মসজিদের মিহরাবের উপরের অংশে টেরাকোটা অলঙ্করণে এমন নিদর্শন অনেক।\nত্রয়োদশ থেকে ষোড়শ শতকের মাঝামাঝি পর্যন্ত বাংলার মন্দির নির্মাণে প্রায় এক অন্ধকার সময়। প্রান্তিক অঞ্চলে কিছু মন্দির হয়তো তৈরি হয়েছিল, পুরুলিয়া জেলার তেলকুপি তার সব থেকে বড় নিদর্শন যদিও পাঞ্চেত জলাধার তৈরির ফলে তার প্রায় সবই এখন বিলুপ্ত। এগুলি অবশ্য পাথরের মন্দির। এই পর্বে পোড়ামাটির অলঙ্করণ-সহ ইটের মন্দিরের সংখ্যা নগণ্য তার মধ্যে সব থেকে গুরুত্বপূর্ণ বোধহয় উত্তরবঙ্গে রায়গঞ্জের কাছে বিন্দোলের ভৈরবী মন্দির। পাড়ুয়ার একলাখি সমাধিভবনের টেরাকোটা সজ্জার সঙ্গে এর মিল খুবই লক্ষণীয়। তার উপর এর চূড়া আবার গম্বুজাকৃতি। অনুমান করা যায়, মন্দির নির্মাণের এই পর্বে নানা ধরনের পরীক্ষা-নিরীক্ষা চলেছিল, বিন্দোল তারই অন্যতম উদাহরণ। তবে সাম্প্রতিক আমূল সংস্কারের পর তার খোলনলচে প্রায় বদলে গিয়েছে। ষোড়শ শতকের বাংলায় শাসনক্ষমতা হস্তান্তরের সঙ্গে আস্তে আস্তে ফিরে এল সুস্থিতি। ভূস্বামীরা মুঘলদের বশ্যতা স্বীকার করায় নিজ নিজ অধিকারসীমায় অনেকটা স্বশাসনের অধিকার পেলেন। সীমান্তবর্তী বিষ্ণুপুর পেল বিপুল ক্ষমতা ও সম্মান। অন্য দিকে, চৈতন্য-প্রবর্তিত বৈষ্ণবধর্ম ইতিমধ্যেই প্রসারিত হয়েছে বাংলার নানা প্রান্তে। বৈষ্ণব ভাবান্দোলন এবং ক্ষমতাবান ভূস্বামীদের অক্লান্ত পৃষ্ঠপোষকতায় বাংলার স্থাপত্যে শুরু হল এক নবজাগরণ। সতেরো থেকে উনিশ শতক পর্যন্ত নবপর্যায়ের এই মন্দির নির্মাণের ধারা অক্ষুণ্ণ ছিল। কোনও নির্দিষ্ট অঞ্চলে নয়, তা ছড়িয়ে পড়েছিল সারা বাংলাতেই।\nকিন্তু এই নবজাগরণের স্থপতি কারা? মাঝের কয়েকশো বছরে তো মন্দির গড়ার স্থপতিরা প্রায় হারিয়েই গিয়েছিলেন। সে সময়ে তাঁরা ব্যস্ত ছিলেন মসজিদ কি সমাধি বানাতে। আর মুঘল শাসন প্রতিষ্ঠিত হওয়ার পর বাংলার স্থাপত্য দেখা দিল সম্পূর্ণ অন্য চেহারায়। এখন তো আর বাংলা স্বাধীন নয়, সর্বভারতীয় মুঘল সাম্রাজ্যের একটি সুবা মাত্র। তার স্থাপত্যেও তাই প্রভাব পড়ল সর্বভারতীয় মুঘল স্থাপত্যিক চরিত্রের। মসজিদ বা সমাধিতে আর সুলতানি আমলের মতো বাঁকানো চাল রইল না, কার্নিশ হয়ে গেল সোজা। রইল না বহিরঙ্গে সূক্ষ্ম পোড়ামাটির কাজ, এল সাদাসাপটা চুনবালি বা পঙ্খের কাজ। ফলত বেকার হয়ে গেলেন বাঁকানো চাল তৈরির দক্ষ কারিগররা, কিংবা পোড়ামাটির কাজের ওস্তাদ শিল্পীরা।\nএ দিকে নতুন করে মন্দির তৈরির প্রণোদনা উপস্থিত, কিন্তু কারিগর বা শিল্পী কোথায়? এত দিন যাঁরা ইসলামি স্থাপত্য তৈরি করছিলেন, আস্তে আস্তে নিশ্চয়ই তাঁরাই ঝুঁকলেন এই দিকে। অথবা বলা যায়, তাঁদেরই ডাক পড়ল নতুন কাজে। এক দিন তাঁরা শিখে নিয়েছিলেন খিলান আর গম্বুজ তৈরি, সঙ্গে টেরাকোটা অলঙ্করণের কারিকুরি। ছাদের কার্নিশ কী করে বাঁকাতে হয়, বুঝে নিয়েছিলেন তাও। এ বার আবার সবই কাজে লাগল। সেই খিলান আর গম্বুজ দিয়েই মন্দির তৈরি হল, চালে রইল যথেষ্ট বাঁক, কিন্তু বাইরে থেকে মসজিদের মতো দেখতে হলে তো চলবে না। তাই চূড়ার গম্বুজ ঢাকা পড়ল নানা ভাবে কোথাও চারচালা বা আটচালায়। বাংলার স্থাপত্যে তৈরি হল নিজস্ব চরিত্র। চাহিদা এতটাই ছিল যে বাংলার নানা অঞ্চলে তৈরি হল স্থপতিদের ঘাঁটি, প্রয়োজন মতো তাঁরা বিভিন্ন জায়গায় গিয়ে মন্দির তৈরি করতেন। স্থপতিদের বিভিন্ন গোষ্ঠীর তৈরি মন্দিরে স্বাভাবিক ভাবেই নজরে পড়ে শৈলীর বিভিন্নতা, তবে এই বৈচিত্রের পিছনে পৃষ্ঠপোষকদের নানা রকম চাহিদার ভূমিকাও কম নয়।\nযেমন বাংলার সুলতানদের চালাঘর ভাল লাগার ফলে তৈরি হয়েছিল এক অদ্বিতীয় আঞ্চলিক শৈলী, তেমনই মুঘলদেরও ভাল লেগেছিল বাংলার বাঁকানো চালের কুটির। অবশ্য বাংলার আঞ্চলিক মুঘল স্থাপত্যে তার সরাসরি কোনও প্রভাব পড়েনি ঠিকই, কিন্তু এ বারে তা ছড়িয়ে গিয়েছিল রাজ্যের বাইরে। জাহাঙ্গিরের বিরুদ্ধে বিদ্রোহ করে শাহজাহান যখন বাংলায় আসেন, তখনই পূর্ববঙ্গে তাঁর নজরে পড়ে বাংলা চালের বৈশিষ্ট্য। সমসাময়িক মির্জা নাথান তাঁর ‘বাহারিস্তান-ই-ঘায়েবি’ বইয়ে স্পষ্ট করেই সে কথা লিখে গিয়েছেন। শাহজাহান দিল্লি ফিরে বাংলার কথা ভুলে যাননি, তিনি সিংহাসনে বসার পর মুঘল স্থাপত্যে জায়গা করে নিল ‘বঙ্গালি ছত্রী’ বা ‘বাংলাদার চাল’। সেখান থেকে মুঘল দরবারের অভিজাতদের সূত্রে উত্তর ভারত জুড়ে এই শৈলী ছড়িয়ে পড়ে, রাজপুত রাজারাও তাঁদের স্থাপত্যে এর ব্যাপক ব্যবহার করেছেন। বাংলায় সরাসরি মসজিদে না হলেও মসজিদের প্রবেশপথে দোচালা স্থাপত্যের ব্যবহার দেখা যায়। এমনকি মসজিদ বা সমাধি-সংলগ্ন কক্ষ হিসেবেও মুঘল আমলে দোচালা তৈরি হয়েছে। এই পরিবর্তন এক দিনে হয়নি। সুলতানি আমলের শেষ দিকে, ১৫৩১ খ্রিস্টাব্দে সুলতান নুসরৎ শাহের তৈরি গৌড়ের ‘কদম রসুল’ স্থাপত্যটি এ প্রসঙ্গে বিবেচনা করা যেতে পারে। ইটের তৈরি বাঁকানো চালের এই স্থাপত্যের পুবমুখী প্রবেশপথটি তিনটি খিলানযুক্ত। এই তিনটি খিলানের ভার যে দু’টি থামের উপর রয়েছে, সেগুলি আটকোনা আকৃতির।\nকদম রসুলের সামনের দেওয়ালে পোড়ামাটির ফলকে উৎকীর্ণ হয়েছে ফুল-লতা-পাতার অলঙ্করণ। শুধু মাথার গম্বুজ বাদ দিলে পরবর্তী কালের বাংলার মন্দিরের সঙ্গে এই কদম রসুলের বহিরঙ্গের সাদৃশ্য অভাবনীয়। অথচ ১৫৩১-এর কাছাকাছি সময়ে তৈরি এমন কোনও মন্দিরের নজির আমাদের জানা নেই। বরং সতেরো-আঠেরো শতকে বাংলার নবপর্যায়ের মন্দির নির্মাণের গৌরবময় পর্বে বহু মন্দিরের সামনের অংশই একেবারে এই রকম দেখতে। শুধু ফুল-লতা-পাতার অলঙ্করণের বদলে সেই সব মন্দিরে রয়েছে রামায়ণ মহাভারত পুরাণের নানা কাহিনির রূপায়ণ, বিনোদবিহারী মুখোপাধ্যায় যাকে বলেছেন ‘চিত্রিত কথকতা’। এটা নিশ্চয়ই নিছক সমাপতন নয়। সতেরো শতকেই বাংলার স্থপতিরা তাই সুলতানি আমলে অর্জিত জ্ঞানকে কাজে লাগিয়ে তাঁদের পরম্পরাগত শিল্পকে অনেক দূর পর্যন্ত এগিয়ে নিয়ে যেতে পেরেছিলেন। বিষ্ণুপুরের বিখ্যাত মন্দিরগুচ্ছের অনবদ্য স্থাপত্য-ভাস্কর্য তার প্রমাণ। বিষ্ণুপুর ও অন্যত্র যে সব বিখ্যাত মন্দির রয়েছে, তার বাইরে চালা ও রত্নরীতির যে অজস্র মন্দির বাংলার গ্রামে গ্রামান্তরে তৈরি হয়েছিল, তা আজও বাংলার নিজস্ব স্থাপত্য-চরিত্রের সাক্ষ্য বহন করে। অন্তরঙ্গে সেই খিলান-গম্বুজের ধারাবাহিক ব্যবহার, বহিরঙ্গে আটকোনা থাম আর টেরাকোটা অলঙ্করণে অটুট রইল সুলতানি আমলের উত্তরাধিকার। উৎস: আনন্দবাজার পত্রিকা


পরাক্রমশালী রোমান সাম্রাজ্যের পতন হয়েছিলো কিভাবে? – আলোর কাফেলা\nরোমের পতন’ বলতে মূলত পশ্চিম রোমান সাম্রাজ্যের পতনকেই বোঝানো হয়ে থাকে। ঐতিহাসিকগণ এর পেছনে বহিঃশক্তির আক্রমণ, অর্থনৈতিক বিপর্যয়, নৈতিক অবক্ষয়, আবহাওয়ার বিপর্যয়, অত্যাধিক বিস্তৃত সাম্রাজ্য, ধর্মীয় সংস্কার, প্রশাসনিক দুর্বলতা ইত্যাদি নানাবিধ বিষয়কে চিহ্নিত করে থাকেন। কেউ কেউ আবার ৪৭৬ খ্রিষ্টাব্দে পশ্চিম রোমান সাম্রাজ্যের পতনকে পুরো রোমান সাম্রাজ্যের পতন বলে মানতে নারাজ। তাদের যুক্তি হলো- যেহেতু বাইজান্টাইন সাম্রাজ্য নাম নিয়ে পূর্ব রোমান সাম্রাজ্য ১৪৫৩ সাল পর্যন্ত টিকে ছিলো (ওসমানীয় সাম্রাজ্যের হাতে কনস্টান্টিনোপলের পতনের আগপর্যন্ত), সেহেতু রোমান সাম্রাজ্যের পতন আসলে ঘটে ১৪৫৩ সালেই, ৪৭৬ সালে নয়।\nকনস্টান্টিনোপলের পতন; Source: Realm of History\nতবে প্রসিদ্ধ মত হিসেবে যেহেতু পশ্চিম রোমের পতনকেই রোমের পতন হিসেবে ধরা হয়ে থাকে, তাই আমরাও সেই একই পথে হাঁটছি। সেই পথেই হাঁটতে হাঁটতে চলুন রোমের পতনের মূল কারণগুলো সম্পর্কে জেনে নেয়া যাক।\nবর্বর গোত্রের আক্রমণ\nরোমের পতনের জন্য সবচেয়ে বেশি দায়ী করা হয়ে থাকে বিভিন্ন বর্বর গোত্রের একের পর এক আক্রমণকে। বিভিন্ন জার্মানীয় গোত্রের সাথে অনেক আগে থেকেই রোমান সাম্রাজ্যের ঝামেলা চলছিলো। তবে তৃতীয় শতকে এসে গথদের মতো বর্বর গোত্র রোমের সীমানার একেবারে ভেতরে প্রবেশ করে তাদের ঘাড়ে নিঃশ্বাস ফেলা শুরু করে দিয়েছিলো।\nচতুর্থ শতাব্দীর শেষের দিকে এসে রোমানরা জার্মানীয় সেই গোত্রগুলোর উত্থানের বিষয়টা বেশ ভালোমতোই টের পায়। অবশেষে ৪১০ খ্রিষ্টাব্দে ভিজিগথ রাজা আলারিকের হাতে পতন ঘটে রোম শহরের। এরপর কয়েক দশক ধরে ক্রমাগত শত্রুর হাতে আক্রান্ত হবার আতঙ্কের মাঝেই দিনাতিপাত করতে হয়েছিলো রোমের অধিবাসীদের। ৪৫৫ সালে ‘চিরন্তন শহর’ বলে পরিচিত রোম আবারো আক্রান্ত হয়, এবার শত্রুর ভূমিকায় ছিলো ভ্যান্ডালরা।\nরমুলাসের আত্মসমর্পণ; Source: commons.wikimedia.org\nঅবশেষে আসে ৪৭৬ খ্রিষ্টাব্দ। জার্মানীয় নেতা ওদোয়াচারের নেতৃত্বে সংঘটিত বিদ্রোহে ক্ষমতাচ্যুত হন সম্রাট রমুলাস অগাস্টাস। অনেকের মতে ৪৭৬ খ্রিষ্টাব্দের সেই আঘাতই পশ্চিম রোমান সাম্রাজ্যের কফিনে শেষ পেরেকটি ঠুকে দিয়েছিলো।\nবহিঃশত্রুর আক্রমণের পাশাপাশি আগুন লেগেছিলো রোমের অন্দরমহলেও। ক্ষয়িষ্ণু অর্থনীতি ধীরে ধীরে গ্রাস করে ফেলছিলো সাম্রাজ্যকে। দিনের পর দিন চলতে থাকা যুদ্ধ ও অতিরিক্ত ব্যয় নিঃশেষ করে ফেলেছিলো রাজ কোষাগার। অন্যদিকে ক্রমবর্ধমান করের বোঝা ও মুদ্রাস্ফীতি দিন দিন ধনী-দরিদ্রের মধ্যকার ব্যবধান বাড়িয়েই চলেছিলো। শুনতে হাস্যকর লাগলেও এ কথা সত্য যে, কর সংগ্রাহকদের এড়াতে অনেক ধনী ব্যক্তি পর্যন্ত সপরিবারে পালিয়ে গিয়েছিলেন রোমের গ্রামাঞ্চলগুলোতে। সেখানে গিয়ে তারা প্রতিষ্ঠা করেছিলেন স্বাধীন জায়গীরদারি।\nএবারের কারণটাও বেশ বিস্ময়কর। রোমের পতনের অন্যতম কারণ ছিলো পর্যাপ্ত দক্ষ শ্রমিকের অভাব। রাজ্যটির অর্থনীতি অনেকাংশেই ক্রীতদাসদের শ্রমের উপর নির্ভরশীল ছিলো। আর রাজ্য জয় করে বিজিত অঞ্চলগুলোর লোকজনদের সেনাবাহিনী সেসব কাজেই লাগাতো। কিন্তু দ্বিতীয় শতকে রাজ্যের সম্প্রসারণ বন্ধ হয়ে গেলে থেমে যায় ক্রীতদাসদের সরবরাহ, বন্ধ হয়ে যায় যুদ্ধ জয় থেকে সম্পদ লাভের প্রক্রিয়া। ওদিকে পঞ্চম শতাব্দীতে ভ্যান্ডালরা উত্তর আফ্রিকা দাবি করে বসে, ভূমধ্যসাগরে চালাতে শুরু করে দস্যুপনা।\nএভাবে ধীরে ধীরে বাণিজ্যিক ও কৃষিকাজের উপর নির্ভরশীল অর্থনীতির বারোটা বেজে যাওয়ায় ভেঙে যেতে শুরু করে রোমান সাম্রাজ্যের অর্থনীতির কোমর, হাতছাড়া হতে থাকে ইউরোপের উপর তার নিয়ন্ত্রণ।\nপূর্ব রোমান সাম্রাজ্যের উত্থান\nশাসনকার্যে সুবিধার জন্য সম্রাট ডায়োক্লেটিয়ান রোমকে পূর্ব ও পশ্চিম এ দুই অংশে ভাগ করেছিলেন। বিভক্তিকরণের এ উদ্দেশ্য সাময়িকভাবে সফলতার মুখ দেখলেও দিনকে দিন রাজ্য দুটির মাঝে দূরত্ব বাড়তেই থাকে। বহিঃশত্রুর আক্রমণ একসাথে ঠেকানোর পরিবর্তে সম্পদ ও সেনাবাহিনী নিয়ে প্রায় সময়ই তাদের গন্ডগোল বেঁধে যেত।\nএভাবে গ্রীকভাষী পূর্ব রোমান সাম্রাজ্য দিন দিন সম্পদের পাহাড় গড়ে তুলতে থাকে, অন্যদিকে অর্থনৈতিক অনটন ঘিরে ধরতে শুরু করে ল্যাটিনভাষী পশ্চিম ভাগকে। এমনকি পূর্ব সাম্রাজ্য তাদের আক্রমণ করা বর্বরদের লেলিয়ে দিতো পশ্চিমের দিকে! কনস্টান্টিন ও তার উত্তরসূরিরা নিশ্চিত করেছিলেন যেন পূর্ব রোমকে শত্রুর আক্রমণ থেকে সর্বোচ্চ সুরক্ষা দেয়া যায়। কিন্তু পশ্চিম রোমান সাম্রাজ্যের ব্যাপারে এমন কোনো পদক্ষেপ নেয়া হয় নি। এভাবে ধীরে ধীরে পঞ্চম শতাব্দীতে পশ্চিম সাম্রাজ্যের রাজনৈতিক কাঠামো একপ্রকার ভেঙেই পড়েছিলো। অন্যদিকে ওসমানীয় সাম্রাজ্যের হাতে পতনের আগ পর্যন্ত টিকে ছিলো বাইজন্টাইন তথা পূর্ব সাম্রাজ্য।\nঅতিকায় সাম্রাজ্য ও বৃহদাকার সেনাবাহিনী\nস্বর্ণশিখরে থাকাকালে আটলান্টিক সমুদ্র থেকে শুরু করে মধ্যপ্রাচ্যে ইউফ্রেতিস নদী পর্যন্ত বিস্তৃত ছিলো রোমান সাম্রাজ্যের সীমানা। কিন্তু এই বৃহৎ আকারই আসলে এর পতনের পেছনে অন্যতম গুরুত্বপূর্ণ নিয়ামক হিসেবে কাজ করেছে। এত বড় রাজ্যের প্রশাসনিক কার্যক্রম সঠিকভাবে চালানো ছিলো আসলেই বেশ দুরুহ এক কাজ।\nচমৎকার যোগাযোগ ব্যবস্থা থাকা সত্ত্বেও রাজ্যের বিভিন্ন অংশ ঠিকমতো ও কার্যকরভাবে শাসন করতে পারছিলো না তারা। স্থানীয় বিদ্রোহ ও বহিঃশত্রুর আক্রমণ থেকে রাজ্যকে বাঁচাতে প্রয়োজনীয় সেনাবাহিনী যোগাড় করতেও হিমশিম খেতে হচ্ছিলো তাদের। সেনাবাহিনীকে জিইয়ে রাখতে গিয়ে গবেষণামূলক কাজে অর্থের সংস্থান অনেক কমে গিয়েছিলো। ফলে প্রযুক্তিগত অনগ্রসরতা তাদের পতনের পেছনে উল্লেখযোগ্য ভূমিকা রেখেছিলো।\nদূর্নীতি ও রাজনৈতিক অস্থিতিশীলতা\nবৃহদাকার সাম্রাজ্যের পাশাপাশি অদক্ষ ও অপরিণামদর্শী নেতৃত্ব রোমের পতনের পেছনে উল্লেখযোগ্য ভূমিকা রেখেছিলো। রোমের শাসনভার নিজের কাঁধে তুলে নেয়া সবসময়ই একটি ঝুঁকিপূর্ণ কাজ বলে বিবেচিত ছিলো। কিন্তু দ্বিতীয় ও তৃতীয় শতকে তা যেন ছিলো নিজের গলায় নিজেই ফাঁসির দড়ি লাগানোর নামান্তর।\nগৃহযুদ্ধ পুরো রাজ্যকে করে তুলেছিলো অস্থিতিশীল। মাত্র ৭৫ বছর সময়ের ব্যবধানে ২০ জন শাসকের আগমন থেকেই বোঝা যায় তখন কতটা টালমাটাল ছিলো রোমের রাজনৈতিক পরিস্থিতি। ‘রক্ষক যখন ভক্ষক’ প্রবাদটির মতো সম্রাট হন্তারকের ভূমিকায় অবতীর্ণ হয়েছিলো সম্রাটের ব্যক্তিগত দেহরক্ষী বাহিনী হিসেবে পরিচিত ‘প্রিটোরিয়ান গার্ড’। তারা তাদের ইচ্ছেমতো সম্রাটকে খুন করতো, আবার ক্ষমতায় বসাতো। এমনকি একবার তারা কাকে পরবর্তীতে সিংহাসনে বসাবে তা নিয়ে নিলাম পর্যন্ত হয়েছিলো! এভাবে ক্রমাগত রাজনৈতিক অস্থিরতা জনগণকে তাদের নেতাদের উপর থেকে ভরসা হারিয়ে ফেলতে বাধ্য করেছিলো।\nহানদের আক্রমণ ও বর্বর গোত্রগুলোর রোমে আগমন\nএখন যে কারণটার কথা বলতে যাচ্ছি, তা যেন ‘যেমন কর্ম, তেমন ফল’ প্রবাদ বাক্যটির সার্থক রুপায়ন।\nচতুর্থ শতাব্দীর শেষের দিকে ইউরোপে হানদের আক্রমণ শুরু হয়। তারা যখন উত্তর ইউরোপে ধ্বংসযজ্ঞ শুরু করে, তখন অনেক জার্মানীয় গোত্র রোম সাম্রাজ্যের সীমান্তে জান বাঁচাতে ছুটে আসে। অনিচ্ছা সত্ত্বেও দানিয়ুব নদীর দক্ষিণ তীর দিয়ে রোমানরা ভিজিগথ গোত্রের দুর্ভাগা মানুষগুলোকে রোমে প্রবেশের অনুমতি দেয়। কিন্তু এরপরই শুরু হয় তাদের উপর রোমানদের নির্যাতন। ঐতিহাসিক অ্যামিয়ানাস মার্সেলিনাসের মতে, অনেক রোমান অফিসার মানবতাবোধ বিসর্জন দিয়ে কয়েক টুকরো কুকুরের মাংসের বিনিময়ে সেসব ভিজিগথদের সন্তানদের ছিনিয়ে নিয়ে ক্রীতদাস হিসেবে কাজে লাগাতো।\nভিজিগথ; Source: RebelsMarket\nরোমানদের নির্যাতন সইতে না পেরে অবশেষে বিদ্রোহ করে বসে ভিজিগথরা। ৩৭৮ খ্রিষ্টাব্দে তাদের প্রবল আক্রমণের মুখে পিছু হটতে বাধ্য হয় রোমান বাহিনী, নিহত হন পূর্ব রোমান সাম্রাজ্যের অধিপতি ভ্যালেন্স। সেইবার কোনোমতে একটা শান্তিচুক্তি করে পার পেলেও তা দীর্ঘস্থায়ী হয় নি রোমানদের জন্য। ৪১০ খ্রিষ্টাব্দে ভিজিগথ রাজা আলারিক পশ্চিম পানে অগ্রসর হয়ে পতন ঘটান রোম শহরের। পশ্চিম রোমের এহেন দুর্বলাবস্থায় উত্থান ঘটে ভ্যান্ডাল ও স্যাক্সনদের। তারা তখন ত্রাসের রাজত্ব কায়েম করে বেড়াতে থাকে রোম সাম্রাজ্যের সীমানা ধরে, দখল করে নিতে থাকে ব্রিটেন, স্পেন ও উত্তর আফ্রিকা।\nক্ষয়িষ্ণু শক্তির রোমান সেনাবাহিনী\nএককালে রোমান সেনাবাহিনী ছিলো প্রতিপক্ষের কাছে একইসাথে ঈর্ষা ও আতঙ্কের সংমিশ্রণে গঠিত একটি নাম। কিন্তু কালক্রমে অতীতের ঐতিহ্য ও শৌর্যবীর্য হারিয়ে ফেলে রোমান বাহিনী। তাদের সৈন্য নিয়োগ ও পরিচালনা প্রক্রিয়াতেও আসে বিস্তর পরিবর্তন। রোমান জনগণ একসময় তাদের সেনাবাহিনীতে যোগদানের ব্যাপারে অনীহা প্রকাশ করতে আরম্ভ করে। ফলে ডায়োক্লেটিয়ান ও কনস্টান্টিনের মতো সম্রাটেরা বাধ্য্য হয়েই বিদেশী ভাড়াটে সেনাদের দিয়ে তাদের সেনাবাহিনী ভর্তি করতে বাধ্য হন। তখন সেনাবাহিনীতে প্রচুর গথ ও অন্যান্য বর্বর গোত্রের সেনাকে নিয়োগ দেয়া হয়েছিলো। সেসব বর্বর সেনার সংখ্যা এতই অধিক হয়ে গিয়েছিলো যে, রোমানরা তখন ল্যাটিন শব্দ ‘Soldier’ এর পরিবর্তে ‘Barbarus’ ব্যবহার করতো তাদের সেনাদলকে বোঝাতে।\nবর্বর সেই সেনারা যুদ্ধক্ষেত্রে মারাত্মক কার্যকর হলেও রোমান সম্রাটদের প্রতি তাদের আনুগত্য ছিলো শূন্যের কোঠায়। তাদের অফিসাররা প্রায়সময়ই রোমান উর্ধ্বতন কর্তৃপক্ষের নির্দেশ অমান্য করতো। পশ্চিম রোমান সাম্রাজ্য পতন ঘটানোর পেছনে দায়ী বর্বর সেনাদের অনেকেই এককালে কাজ করেছে রোমান সেনাবাহিনীতেই।\nসিনেট ও সম্রাটের দ্বন্দ্ব\nরোমান সিনেট; Source: livedoor Blog\nরোমের পতনের অন্যতম কারণ হিসেবে অনেকেই সিনেট ও সম্রাটের দ্বন্দ্বকে দায়ী করে থাকেন। সেখানকার ধর্মীয়, সামাজিক ও সামরিক বিভিন্ন বিষয়ে সিদ্ধান্ত নেয়ার পূর্ণ ক্ষমতা ছিলো একজন সম্রাটের। সিনেট সেখানে কাজ করতো পরামর্শক সংস্থা হিসেবে। অতিরিক্ত ক্ষমতার অধিকারী সম্রাটগণ নিজেদেরকে আইনের উর্ধ্বে ভেবে জড়িয়ে পড়তে থাকেন নানা দুর্নীতিতে, শুরু করে দেন অত্যাধিক আয়েসী জীবনযাপন। এসব নানা বিষয়ের উপর ভিত্তি করেই সিনেটের সাথে সম্রাটদের তৈরি হতো দূরত্ব ও দ্বন্দ্ব।\nচরিত্র মানুষের অমূল্য সম্পদ। এই সম্পদটি হারালে অন্য সকল সম্পদই মূল্যহীন হয়ে যায়। রোমের পতনের পেছনে এই অমূল্য সম্পদটির হারিয়ে যাওয়াও উল্লেখযোগ্য ভূমিকা রেখেছিলো।\nকলোসিয়াম; Source: 123RF.com\nসম্রাট থেকে শুরু করে সমাজের উঁচু শ্রেণীর মাঝে সচ্চরিত্র নামক জিনিসটির খুব অভাব দেখা যাচ্ছিলো। অবাধ যৌনাচার ছেয়ে ফেলেছিলো পুরো সমাজ ব্যবস্থাকেই। সম্রাট টাইবেরিয়াস একদল তরুণ ছেলে রেখেছিলেন পরিতৃপ্তি লাভের আকাঙ্ক্ষায়, ইনসেস্টে লিপ্ত সম্রাট নিরো এক দাসকে খোজা করে দিয়েছিলেন তার সাথে মিলিত হবার অভিপ্রায়ে। সম্রাট কমোডাস থিয়েটার কিংবা খেলাধুলায় তার হারেমের উপপত্নীদের সাথে নিয়ে নারীদের পোষাক পরে হাজির হয়ে ক্ষেপিয়ে তুলেছিলেন রোমান জনগণকে।\nসমাজের উচুস্তরের এই ক্ষয় রোগ ধীরে ধীরে এসেছিলো নিচু স্তরেও। বিভিন্ন ধর্মীয় অনুষ্ঠানে অশালীন কাজকর্ম ও অবাধ যৌনাচার দেখা যেতে শুরু করে। পশুর সাথে যৌনাচার সহ আরো নানা অশালীন কাজকারবার কলোসিয়ামে দেখানো হতো শুধুমাত্র উপস্থিত জনতাকে বিনোদন দেয়ার জন্য। পতিতালয়ের সংখ্যা বৃদ্ধি পেয়েছিলো বহুগুণে। অশ্বরথের রেস ও গ্ল্যাডিয়েটরদের খেলা নিয়ে জুয়া খেলাও ছড়িয়ে পড়েছিলো।\nএভাবেই নানাবিধ সমস্যায় জর্জরিত হয়ে ইতিহাসের পাতায় ঠাই খুঁজে নিয়েছিলো এককালের প্রবল পরাক্রমশালী রোমান সাম্রাজ্য। তাদের এ পতনের ঘটনা আমাদের জন্যও শিক্ষণীয় অনেক নিদর্শন রেখে গেছে। তাই আমি-আপনি সেই কারণগুলো থেকে শিক্ষা নিয়ে নিয়ে নিজেদের ব্যক্তিগত ও জাতীয় জীবনকে সঠিকভাবে গড়ে তুলতে পারলে সেটাই হবে প্রকৃত জ্ঞানের পরিচায়ক।\n← চেঙ্গিস খান: নিষ্ঠুরতাই ছিলো যার সবচেয়ে বড় হাতিয়ার\nইতিহাসে অমরত্ব লাভের অজানা যত প্রচেষ্টা →


হে নবী, আমি তোমাকে সুস্পষ্ট বিজয় দান করেছি ১\nহুদাইবিয়ার সন্ধির পরে বিজয়ের এ সুসংবাদ শুনানো হলে লোকজন বিস্মিত হলো এই ভেবে যে, এ সন্ধিকে বিজয় বলা যায় কি করে? ঈমানের ভিত্তিতে আল্লাহর নির্দেশ মেনে নেয়া ভিন্ন কথা। কিন্তু তাকে বিজয় বলাটা করোরই বোধগম্য হচ্ছিলো না। এ আয়াতটি শুনে হযরত উমর (রা.) জিজ্ঞেস করলেনঃ হে আল্লাহর রসূল, এটা কি বিজয়? নবী (সা.) বললেনঃ হাঁ (ইবনে জারীর)। অন্য একজন সাহাবীও নবীর ﷺ কাছে এসে একই প্রশ্ন করলে তিনি বললেনঃ إِى وَالَّذِى نَفْسُ مُحَمَّدٍ بِيَدِهِ إِنَّهُ لَفَتْحٌ সেই মহান সত্তার শপথ যার হাতে মুহাম্মাদের ﷺ প্রাণ, এটা অবশ্যই বিজয়। (মুসনাদে আহমাদ, আবু দাউদ) মদীনায় ফেরার পর আরো এক ব্যক্তি তার সঙ্গীকে বললো, “এটা কেমন বিজয়? বায়তুল্লাহর তাওয়াফ করতে আমাদের বাধা দেয়া হয়েছে, আমাদের কুরবানীর উটগুলোও আর সামনে অগ্রসর হতে পারেনি, রসূলুল্লাহ সাল্লাল্লাহু আলাইহি ওয়া সাল্লামকে হুদাইবিয়াতেই থামতে হয়েছে এবং এ সন্ধির ফলেই আমাদের দু’মজলুম ভাই আবু জানদাল ও আবু বাসীরকে জালেমদের হাতে তুলে দেয়া হয়েছে। “একথাটি নবী (সা.) এর কাছে পৌঁছলে তিনি বললেনঃ এটা অত্যন্ত ভুল কথা। প্রকৃতপক্ষে এটা বিরাট বিজয়। তোমরা একেবারে মুশরিকদের বাড়ীর দরজায় গিয়ে হাজির হয়েছিলে এবং তারা আগামী বছর উমরা করতে দেয়ার প্রস্তাব দিয়ে তোমাদের ফিরে যেতে সম্মত করেছিল। যুদ্ধ বন্ধ করা এবং সন্ধি করার জন্য তারা নিজেরাই ইচ্ছা প্রকাশ করেছে। অথচ তাদের মনে তোমাদের প্রতি যে শত্রুতা রয়েছে তা অজানা নয়। আল্লাহ তা’আলা তোমাদেরকে তাদের ওপর বিজয় দান করেছেন। সেদিনের কথা কি ভুলে গেলে উহুদে যেদিন তোমরা ছুটে পালাচ্ছিলে আর আমি পশ্চাত দিক থেকে চিৎকার করে তোমাদের ডাকছিলাম? সেদিনের কথা কি ভুলে গেলে যেদিন আহযাবের যুদ্ধে শত্রুরা সব দিক থেকে চড়াও হয়েছিল এবং তোমাদের শ্বাসরুদ্ধ হওয়ার উপক্রম হয়েছিল? (বায়হাকীতে উরওয়া ইবনে যুবায়ের বর্ণনা) কিন্তু এ সন্ধি যে প্রকৃতই বিজয় তা কিছুদিন যেতে না যেতেই প্রকাশ পেতে থাকলো এবং সব শ্রেণীর মানুষের কাছে একথা পুরোপুরি স্পষ্ট হয়ে গেল যে, প্রকৃতপক্ষে হুদাইবিয়ার সন্ধি থেকেই ইসলামের বিজয়ের সূচনা হয়েছিলো। হযরত আবদুল্লাহ ইবনে মাসউদ, হযরত জাবের ইবনে আবদুল্লাহ এবং হযরত বারা ইবনে আযেব এ তিন সাহাবী থেকে প্রায় একই অর্থে একটি কথা বর্ণিত হয়েছে যে, লোকেরা মক্কা বিজয়েকেই প্রকৃত বিজয় বলে থাকে। কিন্তু আমরা হুদাইবিয়ার সন্ধিকেই প্রকৃত বিজয় মনে করি। (বুখারী, মুসলিম, মুসনাদে আহমাদ, ইবনে জারীর)।\nযাতে আল্লাহ তোমার আগের ও পরের সব ত্রুটি-বিচ্যুতি মাফ করে দেন, ২\nযে পরিবেশ পরিস্থিতিতে একথাটি বলা হয়েছে তা মনে রাখলে স্পষ্ট বুঝা যায়, ইসলামের সাফল্য ও বিজয়ের জন্য রসূলুল্লাহ সাল্লাল্লাহু আলাইহি ওয়া সাল্লামের নেতৃত্বে মুসলমানগণ বিগত ১৯ বছর ধরে যে চেষ্টা-সাধনা করে আসছিলেন তার মধ্যে যেসব ত্রুটি-বিচ্যুতি ও দুর্বলতা রয়ে গিয়েছিলো এখানে সেসব ত্রুটি-বিচ্যুতি ও দুর্বলতা ক্ষমা করার কথা বলা হয়েছে। এসব ত্রুটি-বিচ্যুতি কি তা কোন মানুষের জানা নেই। বরং মানবীয় বিবেক-বুদ্ধি এ চেষ্টা-সাধনার মধ্যে কোন ত্রুটি ও অপক্কতা খুঁজে পেতে একেবারেই অক্ষম। কিন্তু আল্লাহ তা’আলার দৃষ্টিতে পূর্ণতার যে অতি উচ্চ মানদণ্ড রয়েছে তার বিচারে ঐ চেষ্টা সাধনার মধ্যে এমন কিছু ত্রুটি-বিচ্যুতি ছিল যার কারণে মুসলমানগণ আরবের মুশরিকদের বিরুদ্ধে এত দ্রুত চূড়ান্ত বিজয় লাভ করতে পারতেন না। আল্লাহ তা’আলার বাণীর তাৎপর্য হচ্ছে, তোমরা যদি ঐ সব ত্রুটি-বিচ্যুতি নিয়ে চেষ্টা সাধনা করতে তাহলে আরব বিজিত হতে আরো দীর্ঘ সময় দরকার হতো। কিন্তু এসব দুর্বলতা ও ত্রুটি-বিচ্যুতি ক্ষমা করে কেবল নিজের মেহেরবানী দ্বারা আমি তোমাদের অপূর্ণতা দূর করেছি এবং হুদাইবিয়া নামক স্থানে তোমাদের জন্য সে বিজয় ও সফলতার দ্বার উন্মক্ত করে দিয়েছি যা স্বাভাবিকভাবে তোমাদের প্রচেষ্টা দ্বারা অর্জিত হতো না।\nএখানে একথাটিও ভালভাবে উপলব্ধি করা দরকার যে, কোন লক্ষ্য ও উদ্দেশ্য হাসিলের জন্য যে দল চেষ্টা-সাধনা চালাচ্ছে তার ত্রুটি-বিচ্যুতির জন্য সে দলের নেতাকে সম্বোধন করা হয়। তার অর্থ এ নয় যে, ঐ সব ত্রুটি ও দুর্বলতা উক্ত নেতার ব্যক্তিগত ত্রুটি ও দুর্বলতা। গোটা দল সম্মিলিত ভাবে যে চেষ্টা-সাধনা চালায় ঐ সব ত্রুটি ও দুর্বলতা সে দলের সম্মিলিত চেষ্টা-সাধনার। কিন্তু নেতাকে সম্বোধন করে বলা হয়, আপনার কাজে এসব ত্রুটি-বিচ্যুতি বর্তমান।\nতা সত্ত্বেও যেহেতু রসূলুল্লাহ সাল্লাল্লাহু আলাইহি ওয়া সাল্লামকে সম্বোধন করা হয়েছে এবং বলা হয়েছে যে, আল্লাহ তা’আলা তাঁর পূর্বপর সব ত্রুটি-বিচ্যুতি ক্ষমা করে দিয়েছেন, তাই সাধারণভাবে এ শব্দগুলো থেকে এ বিষয়টিও বুঝা যায় যে, আল্লাহর কাছে তাঁর রসূলের সমস্ত ত্রুটি-বিচ্যুতি (যা কেবল তাঁর উচ্চ মর্যাদার বিচারে ত্রুটি-বিচ্যুতি ছিল) ক্ষমা করে দেয়া হয়েছিল। এ কারণে সাহাবায়ে কিরামের যখন নবীকে ﷺ ইবাদাতের ক্ষেত্রে অস্বাভাবিক রকমের কষ্ট করতে দেখতেন তখন বলতেন, আপনার পূর্বাপর সমস্ত ত্রুটি-বিচ্যুতি তো ক্ষমা করা হয়েছে। তারপরও আপনি এত কষ্ট করেন কেন? জবাবে নবী (সা.) বলতেনঃ) أَفَلاَ أَكُونُ عَبْدًا شَكُورًا “আমি কি কৃতজ্ঞ বান্দাও হবো না? ” (আহমাদ, বুখারী, মুসলিম, আবু দাউদ)।\nতোমার জন্য তাঁর নিয়ামতকে পূর্ণতা দান করেন, ৩\nনিয়ামতকে পূর্ণতা দানের অর্থ হচ্ছে মুসলমানরা স্বস্থানে সব রকম ভয়-ভীতি, বাধা-বিপত্তি এবং বাইরের সব রকম হস্তক্ষেপ থেকে মুক্ত থেকে পুরোপুরি ইসলামী সভ্যতা, সংস্কৃতি ও ইসলামী আইন-কানুন অনুসারে জীবন যাপনের স্বাধীনতা ভোগ করবে এবং পৃথিবীতে আল্লাহর বিধানকে উঁচু করে তুলে ধরার শক্তি লাভ করবে। কূফর ও পাপাচারের আধিপত্য যা আল্লাহর দাসত্বের পথে বাধা এবং আল্লাহর বিধানকে সমুন্নত করার প্রচেষ্টায় প্রতিবন্ধক হয়ে দাঁড়ায় তা ঈমানদারদের জন্য সবচেয়ে বড় বিপদ। কুরআন এ বিপদকেই ফিতনা বলে আখ্যায়িত করে। এ ফিতনা থেকে মুক্তি পেয়ে যখন তারা এমন একটি শান্তি ও আবাস লাভ করে যেখানে আল্লাহর দ্বীন পূর্ণরূপে হুবহু বাস্তবায়িত হতে পারে এবং সাথে সাথে এমন উপায়-উপকরণও লাভ করে যার দ্বারা আল্লাহর যমীনে কুফর ও পাপাচারের স্থানে ঈমান ও তাকওয়ার শাসন চালু করতে পারে তখন তা হয় তাদের জন্য আল্লাহর নিয়ামতের পরিপূর্ণতা দান। মুসলমানরা যেহেতু রসূলুল্লাহ সাল্লাল্লাহু আলাইহি ওয়া সাল্লামের মাধ্যমেই আল্লাহর এ নিয়ামত লাভ করেছিলো, তাই আল্লাহ তা’আলা নবীকে ﷺ সম্বোধন করেই বলছেনঃ আমি তোমার জন্য আমার নিয়ামতকে পরিপূর্ণতা দান করতে চাচ্ছিলাম, আর সে জন্যই তোমাকে এই বিজয় দান করেছি।\nতোমাকে সরল সহজ পথ দেখিয়ে দেন ৪\nরসূলুল্লাহ সাল্লাল্লাহু আলাইহি ওয়া সাল্লামকে সোজা পথ দেখানোর অর্থ এখানে তাঁকে বিজয় ও সাফল্যের পথ দেখানো। অন্য কথায় এর অর্থ হচ্ছে, আল্লাহ তা’আলা হুদাইবিয়া নামক স্থানে সন্ধিচুক্তি করিয়ে নবীকে ﷺ ইসলামের বিরুদ্ধে বাধাদানকারী শক্তিসমূহকে পরাভূত করার পথ সহজ করে দিয়েছেন এবং সেজন্য কৌশল শিখিয়ে দিয়েছেন।\nএবং অত্যন্ত বলিষ্ঠভাবে সাহায্য করেন। ৫\nআরেকটি অনুবাদ এও হতে পারে যে, “তোমাকে অভূতপূর্ব বা বিরল সাহায্য দান করেছেন।” মূল আয়াতে نَصْرًا عَزِيزًا ব্যবহৃত হয়েছে। عَزِيزًا শব্দের অর্থ যেমন পরাক্রমশালী তেমনি নজীরবিহীন অতুলনীয় এবং বিরলও। প্রথম অর্থের বিচারে এ আয়াতাংশের তাৎপর্য হচ্ছে, এ সন্ধির মাধ্যমে আল্লাহ তা’আলা নবীকে ﷺ যে সাহায্য করেছেন তার কারণে তাঁর শত্রুরা অক্ষম হয়ে পড়বে। দ্বিতীয় অর্থটির বিচারে এর তাৎপর্য হচ্ছে, মানুষ বাহ্যত যে জিনিসটিকে শুধু একটি সন্ধিচুক্তি হিসেবে দেখছিলো-তাও আবার অবদমিত হয়ে মেনে নেয়া সন্ধি-তা-ই একটি চূড়ান্ত বিজয়ে রূপান্তরিত হবে, কাউকে সাহায্য করার এমন অদ্ভুত পন্থা খুব কমই গ্রহণ করা হয়েছে।\nতিনিই তো সে সত্তা যিনি মু’মিনদের মনে প্রশান্তি নাযিল করেছেন ৬\nسكِينَةَ আরবী ভাষায় স্থিরতা, প্রশান্তি ও দৃঢ় চিত্ততাকে বুঝায়। এখানে আল্লাহ তা’আলা মু’মিনদের অন্তরে তা নাযিল করাকে হুদাইবিয়ায় ইসলাম ও মুসলমানগণ যে বিজয় লাভ করেছিলো তার গুরুত্ব পূর্ণ কারণ বলে আখ্যায়িত করেছেন। সে সময়ের পরিস্থিতি সম্পর্কে সামান্য চিন্তা-ভাবনা করলেই বুঝা যায় তা কি ধরনের প্রশান্তি ছিল যা ঐ পুরো সময়টা ধরেই মুসলমানদের হৃদয় মনে অবতীর্ণ করা হয়েছিল আর কিভাবে তা এ বিজয়ের কারণ হয়েছিল। যে সময় রসূলুল্লাহ ﷺ উমরা আদায়ের জন্য মক্কা শরীফ যাওয়ার সংকল্প প্রকাশ করেছিলেন মুসলমানগণ যদি সে সময় ভীত সন্ত্রস্ত হয়ে পড়তেন এবং মুনাফিকদের মত মনে করতেন যে এতো স্পষ্টত মৃত্যুর মুখের মধ্যে চলে যাওয়া কিংবা পথে যখন খবর পাওয়া গেল কাফের কুরাইশরা যুদ্ধ করতে সংকল্প করেছে তখন যদি মুসলমানরা হতবুদ্ধি ও অস্থির হয়ে পড়তেন যে, যুদ্ধের সাজসরঞ্জাম ছাড়াই কিভাবে আমরা শত্রুর মোকাবিলা করবো আর এ কারণে তাদের মধ্যে বিশৃংখলার সৃষ্টি হতো তাহলে হুদাবিয়াতে যে ফলাফল অর্জিত হয়েছিল তা কখনো অর্জিত হতো না। তাছাড়া কাফেররা হুদায়িবিয়ায় যখন মুসলমানদের আক্রমণ হতে বাধা দিয়েছিল, যখন আকস্মিক হামলা চালিয়ে এবং রাতের অন্ধাকারে আক্রমণ করে করে উত্তেজিত করার চেষ্টা করেছিল, যখন হযরত উসমান রাদিয়াল্লাহু আনহুর শাহাদাত লাভের খবর পাওয়া গিয়েছিল, যখন আবু জানদাল অত্যাচারিতের মূর্ত ছবি হয়ে মুসলমানদের জনসমাবেশের সামনে এসে দাঁড়িয়েছিলেন তখন যদি মুসলমানগণ উত্তেজিত হয়ে রসূল্লাল্লাহ ﷺ যে শৃংখলা ও সংযম প্রতিষ্ঠিত করেছিলেন তা নষ্ট করতেন তাহলে সবকিছুই ভুন্ডল হয়ে যেতো। সবচেয়ে বড় কথা হলো, মুসলমানদের গোটা সংগঠনের কাছে সন্ধিচুক্তির যেসব শর্ত অত্যন্ত অপছন্দনীয় ছিল রসূলুল্লাহ ﷺ যখন তা মেনে নিয়েই চুক্তি সম্পাদন করতে যাচ্ছিলেন তখন যদি সাহাবীগণ নবীর ﷺ নির্দেশ অমান্য করে বসতেন তাহলে হুদাইবিয়ার এ বিরাট বিজয় বিরাট পরাজয়ে রূপান্তরিত হতো। এসব নাজুক মুহূর্তে রসূলের নেতৃত্ব ও পথপ্রদর্শন সম্পর্কে, ইসলামের সত্যতা সম্পর্কে এবং নিজেদের আদর্শিক কর্ম-তৎপরতার ন্যায় ও সত্য হওয়া সম্পর্কে মুসলমানদের মনে যে পূর্ণ আস্থা ও প্রশান্তি ছিল তা সরাসরি আল্লাহর মেহেরবানী। এ কারণে তারা ধীরে স্থীর মনে সিদ্ধান্ত গ্রহণ করেছিল যে, আল্লাহর পথে চলতে গিয়ে যাই ঘটুক না কেন তা সবই শিরধার্য। এ করণে তারা ভয়-ভীতি, অস্থিরতা, উস্কানী এবং নৈরাশ্য সবকিছু থেকে মুক্ত ছিলেন। এর কল্যাণেই তাঁদের শিবিরে পূর্ণ শৃংখলা ও সংযম বজায় ছিল এবং সন্ধির শর্তসমূহ সম্পর্কে অত্যন্ত অবনত মস্তকে মেনে নিয়েছিলেন। এটাই সেই প্রশান্তি যা আল্লাহ তা’আলা মু’মিনদের মনে নাযিল করেছিলেন। এর কারণেই উমরা আদায়ের সেই বিপদসংকুল উদ্যোগটি সর্বোত্তম সাফল্যের কারণ হয়ে দেখা দিয়েছিল।\nযাতে তারা নিজেদের ঈমান আরো বাড়িয়ে নেয়। ৭\nঅর্থাৎ তাদের যে ঈমান এ অভিযানের পূর্বে ছিল, তার সাথে আরো ঈমান তারা অর্জন করলো এ কারণে যে, এ অভিযান চলাকালে একের পর এক যত পরীক্ষা এসেছে তার প্রত্যেকটিতে তারা নিষ্ঠা, তাকওয়া ও আনুগত্যের নীতির ওপর দৃঢ়পদ থেকেছে। যেসব আয়াত থেকে বুঝা যায় ঈমান কোন স্থির, জড় ও অপরিবর্তনীয় অবস্থার নাম নয়। বরং ঈমান হ্রাস বৃদ্ধি ও ওঠানামা আছে, এ আয়াতটি তার একটি। ইসলাম গ্রহণের পর থেকে মু’মিনদের জীবনের পদে পদে এমন সব পরীক্ষা আসে যখন তাকে এ সিদ্ধান্তকর প্রশ্নের মুখোমুখি হতে হয় যে, আল্লাহর দ্বীনের জন্য সে তার জান-মাল আবেগ-অনুভূতি, আশা-আকাংখা, সময়, আরাম আয়েশ এবং স্বার্থ কুরবানী করতে প্রস্তুত আছে কিনা। এরূপ প্রতিটি পরিক্ষার সময় যদি সে কুরবানী ও ত্যাগের পথ অনুসরণ করে তাহলে তার ঈমান উন্নতিও সমৃদ্ধিলাভ করে। আর যদি মুখ ফিরিয়ে নেয় তাহলে তার ঈমান থমকে দাঁড়ায়। শেষ পর্যন্ত এমন এক সময়ও আসে যখন তার ঈমানের প্রাথমিক ও পুঁজিও সংকটাপন্ন হয়ে পড়ে, যা নিয়ে সে ইসলামের গণ্ডিতে প্রবেশ করেছিল। (আরো ব্যাখ্যার জন্য দেখুন, তাফহীমুল কুরআন, সূরা আনফাল, টীকা ২; আল আহযাব, টীকা ৩৮)।\nআসমান ও যমীনের সমস্ত বাহিনী আল্লাহর কর্তৃত্বাধীন। তিনি মহাজ্ঞানী ও কৌশলী। ৮\nঅর্থাৎ আল্লাহর কাছে এমন বাহিনী আছে, যার সাহায্যে তিনি যখন ইচ্ছা কাফেরদের ধ্বংস করে দিতে পারেন। কিন্তু বিশেষ উদ্দেশ্যের পরিপ্রেক্ষিতে ইচ্ছা করেই তিনি ঈমানদারদের ওপর এ দায়িত্ব অর্পণ করেছেন যাতে তারা কাফেরদের বিরুদ্ধে চেষ্টা-সাধনা ও দ্বন্দ্ব-সংঘাতে লিপ্ত হয়ে আল্লাহর দ্বীনকে সমুন্নত করেন। এ কাজের দ্বারাই তাদের মর্যাদা উন্নত এবং আখোতের সাফল্যের দ্বার উন্মুক্ত হয়। পরের আয়াত এ কথারই প্রতিধ্বনি করছে।\n(এ কাজ তিনি এ জন্য করেছেন) যাতে ঈমানদার নারী ও পুরুষদেরকে ৯\nকুরআন মজীদে সাধারণত ঈমানদারদের পুরস্কারের উল্লেখ সামষ্টিকভাবে করা হয়ে থাকে। নারীও পুরুষের কথা স্বতন্ত্রভাবে উল্লেখ করা হয় না। কিন্তু এখানে একত্রে উল্লেখ করলে যেহেতু এরূপ ধারণা সৃষ্টি হতে পারতো যে, এ পুরস্কার হয়তো শুধু পুরুষদের জন্যই। তাই আল্লাহ তা’আলা মু’মিন নারীদের সম্পর্কে স্বতন্ত্রভাবে স্পষ্ট করে দিয়েছেন যে, তারাও মু’মিন পুরুষদের সাথে এ পুরস্কারে সমভাবে অংশীদার। এর কারণ স্পষ্ট। যেসব দ্বীনদার ও আল্লাহভীরু মহিলা তাদের স্বামী, পুত্র, ভাই ও পিতাকে এ বিপজ্জনক সফরে যেতে বাধা দেয়া এবং মাতম ও বিলাপ করে নিরুৎসাহিত করার পরিবর্তে সাহস যুগিয়েছেন, যারা তাদের অনুপস্থিতিতে তাদের বাড়ীঘর ও সন্তান-সন্তুতি, তাদের সহায়-সম্পদ, তাদের সম্ভ্রম এবং তাদের সন্তানদের সংরক্ষক হয়ে এ ব্যাপারে তাদেরকে দুশ্চিন্তা মুক্ত রেখেছেন। একযোগ চৌদ্দশ সাহাবীর চলে যাওয়ার পর আশেপাশের কাফের ও মুনাফিকরা শহরের ওপর আক্রমণ করে না বসে এ আশঙ্কায় যারা কান্নাকাটি ও চিৎকার শুরু করে দেয়নি তারা বাড়ীতে অবস্থান করা সত্ত্বেও সওয়াব ও পুরস্কারের ক্ষেত্রে তারা যে তাদের পুরুষদের সাথে সমান অংশীদার হবেন-এটাই স্বাভাবিক।\nচিরদিন অবস্থানের জন্য এমন জান্নাতে প্রবেশ করিয়ে দেন যার পাদদেশ দিয়ে ঝর্ণাধারাসমূহ প্রবাহিত হতে থাকবে এবং তাদের মন্দ কর্মসমূহ দূর করবেন। ১০\nঅর্থাৎ মানবিক দূর্বলতার কারণে যে ত্রুটি-বিচ্যুতিই তাদের দ্বারা হয়েছে তা মাফ করে দেবেন, জান্নাতে প্রবেশের পূর্বেই ঐ সব ত্রুটি-বিচ্যুতির সব রকম প্রভাব থেকে তাদের পবিত্র করবেন এবং এমনভাবে তারা জান্নাতে প্রবেশ করবে যে, তাদের দেহে কোন কালিমা থাকবে না যার কারণে সেখানে তাদেরকে লজ্জিত হতে হবে।\nএটা আল্লাহর কাছে বড় সফলতা। NULL\nআর যেসব মুনাফিক নারী ও পুরুষ এবং মুশরিক নারী ও পুরুষ আল্লাহ সম্পর্কে খারাপ ধারণা পোষণ করে ১১\nএ যাত্রায় মদীনার আশেপাশের মুনাফিকদের ধারণা ছিল যে, রসূলুল্লাহ ﷺ এবং তাঁর সাহাবীগণ এ সফর থেকে জীবিত ফিরে আসতে পারবেন না। পরবর্তী ১২ আয়াতে একথাটিই বর্ণিত হয়েছে। তাছাড়া মক্কার মুশরিক এবং তাদের সহযোগী কাফেররা মনে করেছিল যে, রসূলুল্লাহ ﷺ এবং তাঁর সঙ্গীগণকে উমরা আদায় করা থেকে বিরত রেখে তারা তাঁকে পরাজিত ও অপমানিত করতে সক্ষম হয়েছে। ঐ দু’টি গোষ্ঠীর এসব চিন্তার মূলে প্রকৃতপক্ষে যে জিনিসটি কার্যকর ছিল তাহলো আল্লাহ সম্পর্কে তাদের এই কুধারণা যে, তিনি তাঁর নবীকে সাহায্য করবেন না এবং হক ও বাতিলের এ সংঘাতে হকের আওয়াজকে অবদমিত করার অবাধ সুযোগ দেবেন।\nতাদের শাস্তি দেবেন। তারা নিজেরাই অকল্যাণর চক্রে পড়ে গিয়েছে। ১২\nঅর্থাৎ যে মন্দ পরিণাম থেকে তারা রক্ষা পেতে চাচ্ছিল এবং যা থেকে রক্ষা পাওয়ার জন্য তারা এসব কৌশল অবলম্বন করেছিল তারা নিজেরাই সে ফাঁদে আটকা পড়েছে। তাদের সেসব কৌশলই তাদের মন্দ পরিণাম ত্বরান্বিত করার কারণ হয়েছে।\nআল্লাহর গযব পড়েছে তাদের ওপর তিনি লা’নত করেছেন তাদেরকে এবং তাদের জন্য জাহান্নাম প্রস্তুত করে রেখেছেন-যা অত্যন্ত জঘন্য জায়গা।\nআসমান ও যমীনের সকল বাহিনী আল্লাহর কর্তৃত্বাধীন। তিনি মহাজ্ঞানী ও কৌশলী। ১৩\nএ কথাটিকে এখানে আরেকটি উদ্দেশ্যে পুনরায় উল্লেখ করা হয়েছে। ৪ নম্বর আয়াতে কথাটি যে উদ্দেশ্যে বলা হয়েছিল তা হচ্ছে, কাফেরদের বিরুদ্ধে লড়াই করার জন্য আল্লাহ তা’আলা তাঁর অতি প্রাকৃতিক বাহিনীকে কাজে লাগানোর পরিবর্তে মু’মিনদের দ্বারাই তা করিয়েছেন। কারণ, তিনি মু’মিনদের পুরস্কৃত করতে চাচ্ছিলেন। আর এখানে এ বিষয়টিকে পুনরায় বর্ণনা করেছেন এ জন্য যে, আল্লাহ যাকে শাস্তি দিতে চান তার মূলোৎপাটনের জন্য তিনি নিজের সৈন্যবাহীনির মধ্য থেকে যাকে ইচ্ছা ব্যবহার করতে পারেন। কারো এ ক্ষমতা নেই যে, নিজের কৌশল ও বুদ্ধিমত্তার জোরে তাঁর শাস্তি এড়িয়ে যেতে পারে।\nহে নবী, আমি তোমাকে সাক্ষ্যদানকারী, ১৪\nশাহ ওয়ালীউল্লাহ দেহলবী (র) شاهد শব্দের অনুবাদ করেছেন اظهار حق كننده সত্য প্রকাশকারনী এবং অন্যান্য অনুবাদকগণ অনুবাদ করেছেন, “সাক্ষ্যদানকারী।” শাহাদাত শব্দটি এ দু’টি অর্থই বহন করে। ব্যাখ্যার জন্য দেখুন, তাফহীমুল কুরআন, সূরা আহযাবের তাফসীর, টীকা, ৮২।\nসুসংবাদ দানকারী এবং সতর্ককারী ১৫\nব্যাখ্যার জন্য দেখুন, তাফহীমুল কুরআন, সূরা আহযাবের তাফসীর, টীকা ৮৩।\nহিসেবে পাঠিয়েছি- NULL\nযাতে হে মানুষ, তোমরা আল্লাহ ও তাঁর রসূলের প্রতি ঈমান আন, তাঁকে সাহায্য কর, তাঁর প্রতি সম্মান ও মর্যাদা দেখাও এবং সকাল ও সন্ধ্যায় তাঁর পবিত্রতা বর্ণনা কর। ১৬\nকোন কোন মুফাস্সির বলেছেন تُعَزِّرُوهُ ও تُوَقِّرُوهُ শব্দ দু’টির (হু) সর্বনাম দ্বারা রসূলুল্লাহ ﷺ এবং تُسَبِّحُوهُ শব্দের (হু) সর্বনাম দ্বারা আল্লাহ তা’আলাকে বুঝানো হয়েছে। অর্থাৎ তাদের মতে আয়াতের অর্থ হচ্ছে, “তোমরা রসূলকে সহযোগিতা দান করো এবং তাকে সম্মান ও মর্যাদা দেখাও আর সকাল ও সন্ধ্যায় আল্লাহর পবিত্রতা বর্ণনা করতে থাকো। “কিন্তু একই বাক্যের মধ্যে সর্বনামসমূহ দ্বারা কোন ইঙ্গিত ছাড়াই দু’টি আলাদা সত্তাকে বুঝানো হবে তা সঠিক হতে পারে না। একারণে আরেক দল মুফাস্সিরের মতে সবগুলো সর্বনাম দ্বারা আল্লাহ তা’আলাকেই বুঝানো হয়েছে। তাঁদের মতে বাক্যের অর্থ হচ্ছে, “তোমরা আল্লাহর সাথে থাকো, তাঁকে সম্মান ও মর্যাদা দেখাও এবং সকাল সন্ধ্যায় তাঁরই পবিত্রতা বর্ণনা করতে থাকো। “\nসকাল সন্ধ্যায় পবিত্রতা বর্ণনা করার অর্থ শুধু সকাল সন্ধ্যায় নয়, বরং সর্বক্ষণ পবিত্রতা বর্ণনা করতে থাকা। এটা ঠিক তেমনি যেমন আমরা বলে থাকি অমুক জিনিসটি প্রাচ্য ও পাশ্চাত্য জুড়ে প্রসিদ্ধ। এর অর্থ এই নয় যে, শুধু প্রাচ্য ও পাশ্চাত্যের মানুষই বিষয়টি জানে, বরং এর অর্থ হচ্ছে সারা পৃথিবীতেই তা পরিচিত ও আলোচিত।\nহে নবী যারা তোমার হাতে বাইয়াত করছিলো প্রকৃতপক্ষে তারা আল্লাহর কাছেই বাইয়াত করছিলো। ১৭\nপবিত্র মক্কা নগরীতে হযরত উসমানের (রা.) শহীদ হয়ে যাওয়ার খবর শুনে রসূলুল্লাহ ﷺ সাহাবায়ে কিরাম থেকে হুদাইবিয়া নামক স্থানে যে বাইয়াত নিয়েছিলেন সেই বাইয়াতের প্রতি ইঙ্গিত করা হয়েছে। কিছু সংখ্যক বর্ণনা অনুসারে এ মর্মে বাইয়াত নেয়া হয়েছিলো যে, আমরা যুদ্ধের ময়দান থেকে পৃষ্ঠ প্রদর্শন করবো না। প্রথম মতটি হযরত সালামা ইবনে আকওয়া থেকে বর্ণিত হয়েছে আর দ্বিতীয়টি বর্ণিত হয়েছে ইবনে উমর, জাবের ইবনে আবদুল্লাহ এবং মা’কাল ইবনে ইয়াসার থেকে। দু’টিরই প্রতিপাদ্য বিষয় এক। সাহাবীগণ এ সংকল্প নিয়ে রসূলুল্লাহর ﷺ হাতে বাইয়াতে গ্রহণ করেছিলেন যে, তারা সবাই এখানে এ মুহূর্তেই কুরাইশদের সাথে বুঝাপড়া করবেন, এমনকি পরিণামে সবাই নিহত হলেও। প্রকৃতই হযরত উসমান শহীদ হয়েছেন না জীবিত আছেন এক্ষেত্রে তা যেহেতু নিশ্চিত জানা ছিল না তাই রসূলুল্লাহ ﷺ তাঁর পক্ষ থেকে নিজের একহাত অন্য হাতের ওপর রেখে বাইয়াত করলেন। এখানে হযরত উসমান (রা.) এ অসাধারণ মর্যাদা লাভ করলেন যে, নবী (সা.) নিজের পবিত্র হাতকে তাঁর হাতের স্থলাভিষিক্ত করে তাঁকে বাইয়াতে অংশীদার করলেন। হযরত উসমানের ﷺ পক্ষ থেকে নবীর ﷺ নিজের বাইয়াত করার অনিবার্য অর্থ হলো তাঁর প্রতি নবীর ﷺ এ মর্মে আস্থা ছিল যে, তিনি যদি উপস্থিত থাকতেন তাহলে অবশ্যই বাইয়াত করতেন।\nতাদের হাতের ওপর ছিল আল্লাহর হাত। ১৮\nঅর্থাৎ সে সময় লোকেরা যে হাতে বাইয়াত করেছিলো তা ব্যক্তি রসূলের হাত ছিল না, আল্লাহর প্রতিনিধির হাত ছিল এবং রসূলের মাধ্যমে প্রকৃতপক্ষে আল্লাহর সাথে এ বাইয়াত অনুষ্ঠিত হচ্ছিলো।\nযে প্রতিজ্ঞা ভঙ্গ করবে তার প্রতিজ্ঞা ভঙ্গ করার অশুভ পরিণাম তার নিজের ওপরেই বর্তাবে। আর যে আল্লাহর সাথে কৃত এ প্রতিশ্রুতি পালন করবে, ১৯\nএখানে একটি অতি সূক্ষ্ম বিষয় লক্ষ্য রাখতে হবে। আরবী ভাষায় সাধারণ নিয়ম অনুসারে এখানে عَاهَدَ عَلَيْهُ اللَّهَ পড়া উচিত ছিল। কিন্তু এ সাধারণ নিয়ম পরিত্যাগ করে এখানে عَلَيْهُ اللَّهَ পড়া হয়ে থাকে। আল্লামা আলূসী অস্বাভাবিকভাবে এ اعراب দেয়ার দু’টি কারণ বর্ণনা করেছেন। একটি হচ্ছে, এ বিশেষ ক্ষেত্রে যে মহান সত্তার সাথে চুক্তি সম্পাদন করা হচ্ছিলো তাঁর মর্যাদা ও জাঁকজমক প্রকাশ উদ্দেশ্য। তাই এখানে عليه এর পরিবর্তে عليه ই বেশী উপযুক্ত। অপরটি হচ্ছে, عليه এর হা সর্বনাম প্রকৃতপক্ষে هو এর স্থলাভিষিক্ত। আর এর মূল اعراب পেশ; যের নয়। তাই এর মূল اعراب চুক্তি পূরণের বিষয়ের সাথে অধিক সামঞ্জস্যপূর্ণ।\nআল্লাহ অচিরেই তাকে বড় পুরস্কার দান করবেন। NULL\nহে নবী (সা.) ! বদ্দু আরবদের ২০\nএটা মদীনার আশেপাশের সেসব লোকদের কথা যাদেরকে উমরা যাত্রার প্রস্তুতিকালে রসূলুল্লাহ ﷺ তাঁর সাথে রওনা হবার আহবান জানিয়েছিলেন। কিন্তু ঈমানের দাবীদার হওয়া সত্ত্বেও তারা বাড়ী ছেড়ে শুধু এ কারণে বের হয়নি যে, নিজেদের প্রাণ ছিল তাদের কাছে অত্যন্ত প্রিয়। বিভিন্ন বর্ণনা থেকে জানা যায়, এরা ছিল আসলাম, মুযাইনা, জুহাইন, গিফার, আশজা, দ্বীন প্রভৃতি গোত্রের লোক।\nমধ্যে যাদেরকে পিছনে ছেড়ে যাওয়া হয়েছিল এখন তারা এসে অবশ্যই তোমাকে বলবেঃ “আমাদেরকে আমাদের ধন-মাল ও সন্তান-সন্ততিদের চিন্তা-ই ব্যস্ত রেখেছিল, আপনি আমাদের জন্য মাগফিরাতের দোয়া করুন।” এ লোকেরা নিজেদের মুখে সেসব কথা বলছে যা তাদের অন্তরে থাকে না। ২১\nএর দু’টি অর্থ। একটি হচ্ছে, তোমার মদীনায় পৌঁছার পর এসব লোক এখন থেকে উমরা যাত্রায় শরীক না হওয়ার যে অজুহাত পেশ করবে তা হবে একটি মিথ্যা বাহানা মাত্র। প্রকৃতপক্ষে কি কারণে তারা যায়নি তা তারা খুব ভাল করেই জানে। অপরটি হচ্ছে, আল্লাহর রসূলের কাছে তাদের জন্য ক্ষমা প্রার্থনার আবেদন করা মৌখিক জমা খরচ ছাড়া আর কিছুই নয়। প্রকৃতপক্ষে তারা যেমন নিজেদের এ আচরণের জন্য লজ্জিত নয়, তেমনি তাদের এ অনুভূতিও নেই যে, আল্লাহর রসূলকে সহযোগিতা না করে তারা কোন গোনাহর কাজ করেছে। এমনকি তাদের অন্তরে ক্ষমতা লাভের কোন আকংখাও নেই। নিজেরা কিন্তু মনে করে যে, এ বিপজ্জনক সফরে না গিয়ে তারা যারপর নেই বুদ্ধিমত্তার কাজ করেছে। আল্লাহ ও তাঁর রসূলের ক্ষমার পরোয়াই যদি তারা করতো তাহলে বাড়ীতে বসে থাকতে পারতো না।\nতাদেরকে বলো ঠিক আছে। ইহাই যদি সত্য হয়ে থাকে তা হলে তোমাদের ব্যাপারে আল্লাহর ফায়সালাকে কার্যকর হওয়া থেকে বাধাদানের সামান্য ক্ষমতা কি কারো আছে যদি তিনি তোমাদের কোন ক্ষতি করতে চান ; অথবা চান কোন কল্যাণ দান করতে? তোমাদের কাজ-কর্ম সম্পর্কে তো আল্লাহই ভালভাবে অবহিত ২২\nঅর্থাৎ তোমাদের আমলের বাস্তব অবস্থা সম্পর্কে আল্লাহর যে জ্ঞান, সে জ্ঞানের ভিত্তিতেই তিনি ফয়সালা করবেন। তোমাদের আমল যদি শাস্তি পাওয়ার মত হয় আর আমি তোমাদের জন্য মাগফিরাতের দোয়া করি তাহলেও আমার দোয়া আল্লাহর শাস্তি থেকে তোমাদেরকে রক্ষা করবে না। আর তোমাদের আমল যদি শাস্তি পাওয়ার মত না হয় আর আমি তোমাদের জন্য মাগফিরাতের দোয়া না করি তাহলে আমার দোয়া না করায় তোমাদের কোন ক্ষতি হবে না। ক্ষমতা ও কর্তৃত্ব আমার নয় আল্লাহর। কারো মুখের কথা তাকে প্রতারিত করতে পারে না। তাই আমি যদি তোমাদের বাহ্যিক কথাবার্তাকে সত্য বলে স্বীকার করেও নেই এবং তার ভিত্তিতে তোমাদের মাগফিরাতের জন্য দোয়াও করি তাতেও কোন ফায়দা নেই।\n(কিন্তু আসল কথা তো তা নয় যা তোমরা বলছো) ; বরং তোমরা মনে করি নিয়েছ যে, রসূল ও মু’মিনগণ নিজেদের ঘরে কখনই ফিরতে পারবে না। এ খেয়ালটা তোমাদের অন্তরে খুব ভাল লেগেছিল ২৩\nঅর্থাৎ তোমরা এই ভেবে খুশী হয়েছো, যে রসূলুল্লাহ ﷺ ও তাঁর সাহায্যকারী ঈমানদারগণ যে বিপদের মুখে এগিয়ে যাচ্ছেন তা থেকে তোমরা নিজেদের রক্ষা করতে পেরেছো। তোমাদের মতে এটা ছিল খুবই বুদ্ধিমত্তার কাজ। তাছাড়া একথা ভেবে খুশী হতে তোমাদের একটুও লজ্জাবোধ হলো না যে, রসূল ও ঈমানদারগণ এমন এক অভিযানে যাচ্ছেন যা থেকে জীবিত আর ফিরে আসতে পারবেন না। ঈমানের দাবীদার হয়েও তোমরা এতে উদ্বিগ্ন হলে না। বরং নিজেদের এ আচরণ তোমাদের এতই ভাল মনে হলো যে, তোমরা অন্তত রসূলের সাথে এ বিপদের মধ্যে নিজেদেরকে নিক্ষেপ করোনি।\nএবং তোমরা খুবই খারাপ ধারণা মনে স্থান দিয়েছো, আসলে তোমরা খুবই খারাপ মন-মানসিকতার লোক। ২৪\nমূল আয়াতাংশ হচ্ছে كُنْتُمْ قَوْمًا بُورًا । بُور শব্দটি بائر শব্দের বহুবচন। بائر শব্দের দু’টি অর্থ। একটি অর্থ হচ্ছে পাপী ও বিকৃত ব্যাক্তি যে কোন ভাল কাজের যোগ্য নয়, যার উদ্দেশ্যে অসৎ ও বিকৃত। অপরটি হচ্ছে, ধ্বংসকারী, মন্দ পরিণাম এবং ধ্বংসের পথগামী।\nআল্লাহ ও তাঁর রসূলের প্রতি যারা ঈমান আনেনি এমন কাফেরদের জন্য আমরা দাউ দাউ করে জ্বলা অগ্নি কুণ্ডলি তৈরী করে রেখেছি। ২৫\nআল্লাহ এখানে সুস্পষ্ট ভাষায় এমন সব মানুষকে কাফের ও ঈমানহীন বলে আখ্যায়িত করেছেন যারা আল্লাহ ও তাঁর দ্বীনের ব্যাপারে একনিষ্ঠ নয় এবং পরীক্ষার সময় দ্বীনের জন্য নিজের প্রাণ, সম্পদ ও স্বার্থের ঝুঁকি এড়িয়ে চলে। কিন্তু একথা মনে রাখতে হবে যে, এটা এমন কুফরী নয় যার ভিত্তিতে এ পৃথিবীতে কোন ব্যক্তি বা গোষ্ঠিকে ইসলাম থেকে খারিজ বলে আখ্যায়িত করা যেতে পারে। এটা বরং এমন ধরনের কুফরী যার কারণে সে আখেরাতে বেঈমান বলে ঘোষিত হবে। এর প্রমাণঃ এ আয়াত নাযিলের পরেও যাদের সম্পর্কে এ আয়াত নাযিল হয়েছিলো রসূলুল্লাহ ﷺ সেসব লোককে ইসলাম থেকে খারিজ ঘোষনা করেননি কিংবা কাফেরদের সাথে যে ধরনের আচরণ করা যায় সে রকম আচরণও করেননি।\nআকাশ মণ্ডলী ও পৃথিবীর বাদশাহীর (প্রভুত্ব ও প্রশাসন ক্ষমতা) একচ্ছত্র মালিক একমাত্র আল্লাহ। তিনি যাকে ইচ্ছা ক্ষমা করে দেন এবং যাকে ইচ্ছা শাস্তি দেন। আল্লাহ-ইক্ষমাশীল ও করুণাময়। ২৬\nওপরে উল্লেখিত চরম সাবধান বানীর পর আল্লাহর-‘গাফুর’ (ক্ষমাশীল) ও ‘রাহীম’ (পরম দয়ালু) হওয়ার উল্লেখের মধ্যে উপদেশের একটি সূক্ষ্ম দিক বিদ্যমান। এর অর্থ হচ্ছে, এখনো যদি তোমরা নিজেদের অসৎ ও নিষ্ঠাহীন আচরণ পরিত্যাগ করে সৎ ও নিষ্ঠার পথে আস তাহলে দেখবে আল্লাহ ক্ষমাশীল ও দয়ালু। তিনি তোমাদের অতীত ত্রুটি-বিচ্যুতি ক্ষমা করে দেবেন এবং নিজেদের নিষ্ঠার কারণে তোমরা যে আচরণ পাওয়ার যোগ্য হবে ভবিষ্যতে তিনি তোমাদের সাথে সেই আচরণই করবেন।\nতোমরা যখন গনীমতের মাল লাভ করার জন্য যেতে থাকবে তখন এ পিছনে রেখে যাওয়া লোকেরা তোমাকে অবশ্যই বলবে যে, আমাদেরকেও তোমাদের সাথে যেতে দাও। ২৭\nঅর্থাৎ অচিরেই এমন সময় আসছে যখন এসব লোক-যারা আজ তোমার সঙ্গে এ বিপজ্জনক অভিযানে অংশ গ্রহণ এড়িয়ে গেল-তোমাকে এমন এক অভিযানে যেতে দেখবে যাতে তারা সহজ বিজয় এবং প্রচুর গনীমতের সম্পদ হস্তগত হচ্ছে বলে মনে করবে। তখন তারা নিজেরাই দৌড়ে এসে বলবে, আমাদেরকেও সাথে নিয়ে চলুন। বস্তুত হুদাইবিয়ার সন্ধিচুক্তির তিন মাস পরই সে সুযোগ আসলো যখন রসূলুল্লাহ ﷺ খায়বারের বিরুদ্ধে অভিযান চালিয়ে অতি সহজেই তা দখল করে নিলেন। সে সময় প্রত্যেকেই স্পষ্ট দেখতে পাচ্ছিলো, কুরাইশদের সাথে সন্ধিচুক্তি সম্পাদনের পর এখন শুধু খায়বারই নয়, তায়ামা, ফাদাক ওয়াদিউল কুরা এবং উত্তর হিজাযের অন্য সব ইহুদীও মুসলমানদের শক্তির মোকাবিলা করতে পারবে না। এসব জনপদ এখন পাকা ফলের মতো সহজেই মুসলমানদের দখলে চলে আসবে। তাই আল্লাহ তা’আলা এসব আয়াতে রসূলুল্লাহ সাল্লাল্লাহু আলাইহি ওয়া সাল্লামকে আগেই এ মর্মে সতর্ক করে দিলেন যে, মদীনার আশেপাশের সুযোগ সন্ধানী লোকেরা এসব সহজ বিজয় অর্জিত হতে দেখে তাতে ভাগ বসানোর জন্য এসে হাজির হবে। কিন্তু তুমি তাদেরকে পরিষ্কার বলে দেবে যে, তোমাদেরকে এতে ভাগ বসানোর সুযোগ দেখা কখনো দেয়া হবে না। এটা তাদের প্রাপ্য যারা বিপদ-মুসিবতের মোকাবিলায় জীবনের ঝুঁকি নিয়ে এগিয়ে এসেছিলো।\nএরা আল্লাহর ফরমান পরিবর্তন করে দিতে চায়। ২৮\nআল্লাহর ফরমান অর্থ খায়বার অভিযানে নবীর ﷺ সাথে কেবল তাদেরকেই যাওয়ার অনুমতি দেয়া হবে যারা হুদাইবিয়া অভিযানেও তাঁর সাথে গিয়েছিলেন এবং বাইয়াত রিদওয়ানেও তাঁর সাথে শরীক হয়েছিলেন। আল্লাহ তায়ালা খাইবারের গনীমতের সম্পদ তাদের জন্যই নির্দিষ্ট করে দিয়েছিলেন। পরবর্তী ১৮ আয়াতে এ বিষয়টি স্পষ্টভাবে বলা হয়েছে।\nএদের স্পষ্ট ভাষায় বলে দাওঃ ‘তোমরা কখনই আমাদের সাথে যেতে পারো না, আল্লাহ তো আগেই একথা বলে দিয়েছেন।” ২৯\n“আল্লাহ পূর্বেই একথা বলেছেন”, কথাটি দ্বারা লোকের মনে এ মর্মে একটি ভ্রান্ত ধারণার সৃষ্টি হয়েছে যে, এ আয়াতের আগে এ বিষয়বস্তু সম্বলিত আরো কোন নির্দেশ নাযিল হয়ে থাকবে। এখানে সে দিকেই ইঙ্গিত দেয়া হয়েছে। আর যেহেতু এ সূরার মধ্যে এ বিষয় সম্বলিত কোন নির্দেশ এর আগে পাওয়া যায় না। তাই তারা কুরআন মজীদের অন্যান্য স্থানে তা অনুসন্ধান করতে শুরু করে এবং সূরা তাওবার ৮৪ আয়াতে তারা পেয়ে যায় যাতে আরেকটি প্রসঙ্গে এ একই বিষয়ে কথা বলা হয়েছে। কিন্তু প্রকৃপক্ষে ঐ আয়াত এ ব্যাপারে প্রযোজ্য নয়। কারণ, ঐ আয়াত তাবুক যুদ্ধের প্রসঙ্গে নাযিল হয়েছিলো। আর তা নাযিল হয়েছিলো সূরা ফাতহ নাযিল হওয়ার তিন বছর পর। প্রকৃত ব্যাপার হলো, এ আয়াতটিতে এ সূরারই ১৮ ও ১৯ আয়াতের প্রতি ইঙ্গিত দেয়া হয়েছে। আর “ইতিপূর্বেই আল্লাহ বলছেন” কথাটির অর্থ এ আয়াতের পূর্বে বলা নয়, বরং পেছনে রেখে যাওয়া লোকদের সাথে এ কথাবার্তা হতে যাচ্ছিলো-যে সম্পর্কে রসূলুল্লাহ সাল্লাল্লাহু আলাইহি ওয়া সাল্লামকে আগেই দিকনির্দেশনা দেয়া হচ্ছে-খায়বার অভিযানে যাওয়ার সময়। অথচ সম্পূর্ণ সূরাটির-যার মধ্যে ১৮ ও ১৯ আয়াত আছে-তার তিন মাস পূর্বে হুদাইবিয়া থেকে ফিরে আসার সময় পথিমধ্যে নাযিল হয়েছিলো। বক্তব্যের ধারা যদি পাঠক গভীরভাবে পর্যবেক্ষণ করেন তাহলে বুঝতে পারবেন, আল্লাহ তা’আলা এখানে তাঁর রসূলকে এই বলে নির্দেশনা দিচ্ছেন যে, তোমার মদীনায় ফিরে যাওয়ার পর পিছনে থেকে যাওয়া এসব লোক যখন তোমার কাছে এসে এসব ওজর পেশ করবে তখন তাদেরকে এ জবাব দিবে এবং খায়বার অভিযানে যাত্রাকালে যখন তারা তোমার সাথে যাওয়ার ইচ্ছা প্রকাশ করবে তখন তাদের একথা বলবে।\nএর বলবেঃ “না, তোমরাই বরং আমাদের প্রতি হিংসা পোষণ কর।” (অথচ এটা কোন হিংসার কথা নয়) আসলে এরা সঠিক কথা খুব কমই বুঝে।\nএ পিছনে রেখে যাওয়া বদ্দু আরবদেরকে বলে দাওঃ “খুব শীঘ্রই তোমাদেরকে এমন সব লোকের সাথে লড়াই করার জন্য ডাকা হবে যারা বড়ই শক্তি সম্পন্ন।” তোমাদেরকে তাদের সাথে যুদ্ধ করতে হবে, কিংবা তারা অনুগত হয়ে যাবে। ৩০\nমূল আয়াতে ব্যবহৃত বাক্যাংশ হচ্ছে أَوْ يُسْلِمُونَ । এর দু’টি অর্থ হতে পারে এবং এখানে দু’টি অর্থই উদ্দেশ্য। একটি অর্থ হচ্ছে, তারা ইসলাম গ্রহণ করবে। অপরটি হচ্ছে, তারা ইসলামী সরকারের বশ্যতা স্বীকার করবে।\nসে সময় তোমরা জিহাদের নির্দেশ পালন করলে আল্লাহ তোমাদেরকে উত্তম সওয়াব দিবেন। আর যদি তোমরা পিছনে হটে যাও যেমন পূর্বে হটে গিয়েছিলে, তাহলে আল্লাহ তোমাদেরকে কঠিন পীড়াদায়ক শাস্তি দেবেন।\nযদি অন্ধ, পংগু ও রোগাক্রান্ত লোক জিহাদে না আসে তাহলে কোন দোষ নেই। ৩১\nঅর্থাৎ জিহাদে অংশ গ্রহণের ক্ষেত্রে যে ব্যক্তির সামনে প্রকৃতই কোন ওজর প্রতিবন্ধক হবে তার কোন দোষ নেই। কিন্তু সুঠাম ও সবলদেহী মানুষ যদি ছল-ছুতার ভিত্তিতে বিরত থাকে তাহলে তাকে আল্লাহ ও তাঁর দ্বীনের ব্যাপারে নিষ্ঠাবান বলে স্বীকার করা যায় না। তাকে এ সুযোগও দেয়া যায় না যে, সে মুসলিম সমাজের অন্তর্ভুক্ত হওয়ার সমস্ত সুযোগ-সুবিধা ভোগ করবে, কিন্তু যখন ইসলামের জন্য কুরবানী পেশ করার সময় আসবে তখন নিজের জান ও মালের নিরাপত্তার চিন্তায় বিভোর হবে।\nএখানে জেনে নেয়া দরকার যে, শরীয়াতে যাদেরকে জিহাদে অংশ গ্রহণ থেকে অব্যহতি দেয়া হয়েছে তারা দু’ধরনের মানুষ। এক, যারা দৈহিকভাবে যুদ্ধের উপযুক্ত নয়। যেমন অপ্রাপ্ত বয়স্ক, বালক, নারী, পাগল, অন্ধ, সামরিক সেবা দিতে অক্ষম এমন রোগগ্রস্ত লোক এবং হাত পা অকেজো হওয়ার কারণে যুদ্ধে অংশ গ্রহণ করতে অক্ষম ব্যক্তিরা। দুই, অন্য কিছু যুক্তিসঙ্গত কারণে যাদের পক্ষে জিহাদে অংশ গ্রহণ কঠিন। যেমন: ক্রীতদাস, কিংবা এমন লোক যারা যুদ্ধে অংশ নিতে প্রস্তুত, কিন্তু যুদ্ধাস্ত্র এবং অন্যান্য অতি প্রয়োজনীয় উপায়-উপকরণ সংগ্রহ করতে অক্ষম। অথবা এমন ঋণগ্রস্ত ব্যক্তি, অতি সত্বর যার ঋণ পরিশোধ করা দরকার এবং ঋণদাতা যাকে অবকাশ দিচ্ছে না। অথবা এমন ব্যক্তি যার পিতা-মাতা বা তাদের কোন একজন জীবিত আছে এবং তারা তার সেবা-যত্নের মুখাপেক্ষী। এক্ষেত্রে এ বিষয়টিও স্পষ্ট করে দেয়া প্রয়োজন যে, পিতা-মাতা যদি মুসলমান হয় তাহলে তাদের অনুমতি ছাড়া সন্তানের জিহাদে যাওয়া উচিত নয়। তবে তারা যদি কাফের হয়, তাহলে তাদের বাধা দেয়ায় কারো জিহাদ থেকে বিরত থাকা জায়েজ নয়।\nযে কেউ আল্লাহ ও তাঁর রসূলের আনুগত্য করবে, আল্লাহ তাকে সেসব জান্নাতে প্রবেশ করাবেন, যেসবের নিম্নদেশে ঝর্ণাধারাসমূহ প্রবাহমান থাকবে। আর যে মুখ ফিরিয়ে থাকবে আল্লাহ তাকে মর্মান্তিক আযাব দেবেন। NULL\nআল্লাহ মু’মিনদের প্রতি সন্তুষ্ট হয়েছেন যখন তারা গাছের নিচে তোমরা কাছে বাইয়াত করছিলো। ৩২\nহুদাইবিয়া নামক স্থানে সাহাবায়ে কিরামের কাছে যে বাইয়াত নেয়া হয়েছিল এখানে পুনরায় তার উল্লেখ করা হচ্ছে। এ বাইয়াতকে “বাইয়াতে রিদওয়ান” বলা হয়ে থাকে। কারণ, এ আয়াতে আল্লাহ তা’আলা সুসংবাদ দান করেছেন যে, যারা এ ভয়ংকর পরিস্থিতিতে জীবন বাজি রাখতে সমান্য দ্বিধাও করেনি এবং রসূলের হাতে হাত দিয়ে জীবনপাত করার বাইয়াত করে ঈমানের দাবীতে সত্যবাদী হওয়ার স্পষ্ট প্রমাণ পেশ করেছে তিনি তাদের প্রতি সন্তুষ্ট হয়েছেন। সময়টি ছিল এমন যে, মুসলমানগণ শুধুমাত্র একখানা করে তরবারি নিয়ে এসেছিলেন এবং সংখ্যায় ছিলেন মাত্র চৌদ্দ শ’। তাদের পরিধানেও সামরিক পোশাক ছিল না বরং ইহরামের চাদর বাধা ছিল। নিজেদের সামরিক কেন্দ্র (মদীনা) থেকে আড়াই শ’ মাইল এবং শত্রুদের দূর্গ থেকে মাত্র ১৩ মাইল দূরে ছিল যেখান থেকে শত্রুরা সব রকমের সাহায্য লাভ করতে পারতো। আল্লাহ ও তাঁর রসূল এবং তাঁর দ্বীনের প্রতি এ মানুষগুলোর মনে যদি আন্তরিকতার সামান্য ঘাটতিও থাকতো তাহলে তারা এ চরম বিপজ্জনক পরিস্থিতিতে রসূলুল্লাহ সাল্লাল্লাহু আলাইহি ওয়া সাল্লামকে পরিত্যাগ করে চলে যেতো এবং ইসলাম বাতিলের সাথে লড়াইয়ে চিরদিনের জন্য হেরে যেতো। আন্তরিকতা ও একনিষ্ঠতা ছাড়া বাইরের এমন কোন চাপ তাদের ওপর ছিল না যা তাদেরকে এ বাইয়াত গ্রহণে বাধ্য করতে পারতো। আল্লাহর দ্বীনের জন্য সবকিছু করতে সে মুহূর্তেই তাদের প্রস্তুত হয়ে যাওয়া স্পষ্টতই প্রমাণ করে যে, তাঁরা তাদের ঈমানের দাবীতে সত্যবাদী ও আন্তরিক এবং আল্লাহ ও তাঁর রসূলের ব্যাপারে বিশ্বস্ততার ক্ষেত্রে পূর্ণতার স্তরে উন্নীত। এ কারণে আল্লাহ তা’আলা তাদেরকে সন্তুষ্টির এ সনদ দান করেছেন। আর আল্লাহর সন্তুষ্টি লাভ করার পর কেউ যদি তাদের প্রতি অসন্তুষ্ট হয় কিংবা তাদেরকে তিরস্কার করার সাহস করে তাহলে তাদের বুঝাপড়া তাদের সাথে নয়, আল্লাহর সাথে। এক্ষেত্রে যারা বলে, যে সময় আল্লাহ তা’আলা তাদেরকে সন্তুষ্টির এ সনদ দান করেছিলেন তখন তাঁরা আন্তরিক ছিলেন ঠিকই, কিন্তু পরে তারা আল্লাহ ও তাঁর রসূলের প্রতি বিশ্বাস ও আনুগত্য হারিয়ে ফেলেছেন, তারা সম্ভবত আল্লাহ সম্পর্কে এ কুধারণা পোষণ করে যে, এ আয়াত নাযিল করার সময় তিনি তাদের ভবিষ্যত সম্পর্কে জানতেন না। তাই শুধু এ সে সময়কার অবস্থা দেখে তিনি তাদেরকে এ সনদ পত্র দিয়ে ফেলেছেন। আর সম্ভবত এ না জানার কারণেই তাঁর পবিত্র কিতাবেও তা অন্তর্ভুক্ত করেছেন যাতে পরে যখন এরা অবিশ্বাসী হয়ে যাবে তখনো দুনিয়ার মানুষ তাদের সম্পর্কে এ আয়াত পড়তে থাকে এবং আল্লাহ তা’আলার ‘গায়েবী ইলম’ সম্পর্কে বাহবা দিতে থাকে যিনি (নাউযুবিল্লাহ) ঐ অবিশ্বাসীদেরকে সন্তুষ্টির এ সনদপত্র দান করেছিলেন।\nযে গাছর নীচে এ বাইয়াত অনুষ্ঠিত হয়েছিলো সেটি সম্পর্কে হযরত ইবনে উমরের আযাতকৃত ক্রীতদাস নাফের এ বর্ণনাটি সাধারণভাবে ব্যাপক প্রচার লাভ করেছে যে, লোকজন সেখানে গিয়ে নামায পড়তে শুরু করেছিলো। বিষয়টি জানতে পেরে হযরত উমর (রা.) লোকদের তিরস্কার করেন এবং গাছটি কাটিয়ে ফেলেন। (তাবকাতে ইবনে সাদ ২য় খন্ড পৃঃ ১০০) কিন্তু এর বিপরীতমুখী কয়েকটি বর্ণনাও রয়েছে। হযরত নাফে, থেকেই তাবকাতে ইবনে সা’দে একটি বর্ণনা উদ্ধৃত হয়েছে যে, বাইয়াতে রিদওয়ানের কয়েক বছর পর সাহাবায়ে কিরাম ঐ গাছটি তালাশ করেছিলেন কিন্তু চিনতে পারেননি এবং সে গাছটি কোনটি সে ব্যাপারে মতভেদ সৃষ্টি হয়ে যায় (পৃঃ ১০৫) দ্বিতীয় বর্ণনাটি বুখারী, মুসলিম ও তবকাতে ইবনে সা’দে হযরত সাঈদ ইবনুল মুসাইয়েবের। তিনি বলেনঃ আমার পিতা বাইয়াতে রিদওয়ানে শরীক ছিলেন। তিনি আমাকে বলেছেন পরের বছর আমরা যখন উমরাতুল কাযার জন্য গিয়েছিলাম তখন গাছটি হারিয়ে ফেলেছিলাম। অনুসন্ধান করেও তার কোন হদিস করতে পারিনি। তৃতীয় বর্ণনাটি ইবনে জারীরের। তিনি বলেন, হযরত উমর (রা.) তাঁর খিলাফত কালে যখন হুদাইবিয়া অতিক্রম করেন তখন জিজ্ঞেস করেন, যে গাছটি নিজে বাইয়াত হয়েছিলো তা কোথায়? কেউ বলে, অমুক গাছটি এবং কেউ বলেন অমুকটি। তখন হযরত উমর (র) বলেন, এ কষ্ট বাদ দাও, এর কোন প্রয়োজন নেই।\nতিনি তাদের মনের অবস্থা জানতেন। তাই তিনি তাদের ওপর প্রশান্তি নাযিল করেছেন, ৩৩\nএখানে سَّكِينَةَ অর্থ মনের সে বিশেষ অবস্থা যার ওপর নির্ভর করে কোন ব্যক্তি কোন মহত উদ্দেশ্য সাধনের জন্য ঠাণ্ডা মনে পূর্ণ প্রশান্তি ও তৃপ্তি সহ নিজেকে বিপদের মুখে ঠেলে দেয় এবং কোন ভয় বা দ্বিধা-দ্বন্দ্ব ছাড়াই এ সিদ্ধান্ত গ্রহণ করে যে, ফলাফল যাই হোক না কেন এ কাজ করতেই হবে।\nপুরস্কার স্বরূপ তাদেরকে আশু বিজয় দান করেছেন। NULL\nএবং প্রচুর গনীমতের সম্পদ দান করেছেন যা তারা অচিরেই লাভ করবে। ৩৪\nএটা খায়বার বিজয় ও সেখানকার গনীমতের সম্পদের প্রতি ইঙ্গিত। আর এ আয়াত এ বিষয়টি স্পষ্টভাবে তুলে ধরে যে, আল্লাহ তা’আলা এ পুরস্কারটি কেবল তাদের জন্য নির্দিষ্ট করে দিয়েছিলেন যারা বাইয়াতে রিদওয়ানে শরীক ছিলেন। এ বিজয় ও গনীমতের সম্পদে তাদের ছাড়া আর করো শরীক হওয়ার অধিকার ছিল না। এ কারণে ৭ম হিজরী সনের সফর মাসে রসূলুল্লাহ ﷺ খায়বার আক্রমণের জন্য যাত্রা করলেন তখন তিনি কেবল তাদেরকেই সঙ্গে নিলেন। এতে সন্দেহ নেই যে, পরে নবী (সা.) হাবশা থেকে প্রত্যাবর্তনকারী মুহাজির এবং দাওস ও আশয়ারী গোত্রের কোন কোন সাহাবীকেও খায়বারের গনীমতের মাল থেকে কিছু অংশ দিয়েছিলেন। তবে তা হয় খুমুস (এক-পঞ্চমাংশ) থেকে নয়তো বাইয়াতে রিদওয়ানে অংশ গ্রহণকারীদের সম্মতিক্রমে দিয়েছিলেন। কাউকে তিনি ঐ সম্পদের হকদার বানাননি।\nআল্লাহ মহা পরাক্রমশালী ও মহাজ্ঞানী।\nআল্লাহর তোমাদরকে অঢেল গনীমতের সম্পদের প্রতিশ্রুতি দিচ্ছেন যা তোমরা লাভ করবে। ৩৫\nখায়বার বিজয়ের পর মুসলমানরা ক্রমাগত আর যেসব বিজয় লাভ করে এর দ্বারা সেসব বিজয়কে বুঝানো হয়েছে।\nতিনি তোমাদেরকে তাৎক্ষণিকভাবে এ বিজয় দিয়েছেন ৩৬\nএর অর্থ হুদাইবিয়ার সন্ধিচুক্তি। এ চুক্তিকেই সূরার প্রারম্ভে ফাকহে মুবীন’ (সুস্পষ্ট বিজয়) বলে আখ্যায়িত করা হয়েছে।\nএবং তোমাদের বিরুদ্ধে মানুষের হাত উত্তোলনকে থামিয়ে দিয়েছেন ৩৭\nঅর্থাৎ তিনি কাফের কুরাইশদের এতটা সাহস দেননি যে, হুদাইবিয়াতে তারা তোমাদের সাথে লড়াই বাধিয়ে বসতে পারতো। অথচ সমস্ত বাহ্যিক অবস্থার দিক থেকে তারা অনেক ভাল অবস্থানে ছিল এবং সামরিক দৃষ্টিকোণ থেকে তোমাদের পাল্লা তাদের চেয়ে অনেক বেশী দুর্বল বলে মনে হচ্ছিলো। এছাড়াও এর আরেকটি অর্থ হচ্ছে, সে সময় কোন শত্রুশক্তি মদীনার ওপর আক্রমণ করতে সাহস পায়নি। অথচ যুদ্ধক্ষম চৌদ্দ শ’ যোদ্ধা পুরুষ মদীনার বাইরে চলে যাওয়ার কারণে মদীনার যুদ্ধক্ষেত্র অত্যন্ত দুর্বল হয়ে পড়েছিলো এবং ইহুদী ও মুশরিক ও মুনাফিকরা এ পরিস্থিতি কাজে লাগিয়ে লাভবান হতে পারতো।\nযাতে মু’মিনদের জন্য তা একটি নিদর্শন হয়ে থাকে। ৩৮\nঅর্থাৎ যারা আল্লাহ ও তাঁর রসূলের আনুগত্যের নীতিতে স্থির সংকল্প থাকে এবং আল্লাহর প্রতি ভরসা করে ন্যায় ও সত্যের পক্ষ অবলম্বনের জন্য প্রস্তুত হয়ে যায়। আল্লাহ তাদের কতভাবে সাহায্য-সহযোগিতা দান করেন পুরস্কৃত করেন তার নিদর্শন।\nআর আল্লাহ তোমাদেরকে সোজা পথের হিদায়াত দান করেন। ৩৯\nঅর্থাৎ তোমরা আরো দূরদৃষ্টি ও দৃঢ় বিশ্বাস অর্জন করবে। ভবিষ্যতেও এভাবেই আল্লাহ ও রসূলের আনুগত্যের ওপর প্রতিষ্ঠিত থাকবে এবং আল্লাহর ওপর ভরসা করে ন্যায় ও সত্যের পথে অগ্রসর হতে থাকবে। আর এসব অভিজ্ঞতা ও শিক্ষাদান করবে যে, আল্লাহর দ্বীন যে পদক্ষেপের দাবী করছে আল্লাহর ওপর নির্ভর করে সে পদক্ষেপ গ্রহণ করাই মু’মিনের কাজ। আমার শক্তি কতটা এবং বাতিলের শক্তি কত প্রবল এ বাছ বিচার ও দ্বিধা-দ্বন্দ্বের মধ্যে যেন সে পড়ে না থাকে।\nএছাড়া তিনি তোমাদেরকে আরো গনীমতের প্রতিশ্রুতি দিচ্ছেন যা তোমরা এখনো পর্যন্ত লাভ করতে পারনি। কিন্তু আল্লাহ তা পরিবেষ্টন করে রেখেছেন। ৪০\nখুব সম্ভবত এখানে মক্কা বিজয়ের প্রতি ইঙ্গিত দান করা হয়েছে। কাতাদাও এ মত পোষণ করেছেন এবং ইবনে জারীরও এটাকে প্রাধান্য দিয়েছেন। আল্লাহর একথাটার উদ্দেশ্য যা বুঝা যায় তা হচ্ছে, মক্কা এখনো তোমাদের করায়ত্ত হয়নি। তবে তাকে আল্লাহ পরিবেষ্টিত করে রেখেছেন এবং হুদাইবিয়ার এ বিজয়ের ফলশ্রুতিতে তাও তোমাদের করায়ত্ত হবে।\nআল্লাহ সবকিছুর ওপরে ক্ষমতাবান। NULL\nএ মুহূর্তেই এসব কাফের যদি তোমাদের সাথে লড়াই বাধিয়ে বসতো তাহলে অবশ্যই পৃষ্ঠপ্রদর্শন করতো এবং কোন সহযোগী ও সাহায্যকারী পেতো না। ৪১\nঅর্থাৎ হুদাইবিয়াতে যুদ্ধ হলে তোমাদের পরাজিত হওয়ার সম্ভাবনা ছিল। আল্লাহ এ জন্য সেখানে যুদ্ধ সংঘটিত হতে দেননি তা নয়, বরং এর উদ্দেশ্য ছিল ভিন্ন কিছু যা পরবর্তী আয়াতসমূহে বর্ণনা করা হচ্ছে। সে উদ্দেশ্য ও কৌশল যদি বাধা না হতো এবং আল্লাহর তা’আলা এখানে যুদ্ধ সংঘটিত হতে দিতেন তাহলে নিশ্চিতভাবে কাফেররাই পরাজয় বরণ করতো এবং পবিত্র মক্কা তখন বিজিত হতো।\nএটা আল্লাহর বিধান যা পূর্ব থেকেই চলে আসছে। ৪২\nএখানে আল্লাহর বিধান বলতে বুঝানো হয়েছে, যেসব কাফের আল্লাহর রসূলের বিরুদ্ধে লড়াই করে আল্লাহ তাদেরকে লাঞ্ছিত ও অপমানিত করেন এবং তাঁর রসূলকে সাহায্য করেন।\nতুমি আল্লাহর বিধানে কোন পরিবর্তন পাবে না। NULL\nতিনিই সেই সত্তা যিনি মক্কা ভূমিতে তাদের হাত তোমাদের থেকে আর তোমাদের হাত তাদের থেকে ফিরিয়ে দিয়েছেন তাদের ওপর তোমাদেরকে আধিপত্য দান করার পর। তোমরা যা কিছু করছিলে আল্লাহ তা দেখছিলেন। NULL\nএরাই তো সেসব লোক যারা কুফরী করেছে, তোমাদেরকে মসজিদে হারামে যেতে বাধা দিয়েছে এবং কুরবানীর উটসমূহকে কুরবানী গাহে পৌঁছতে দেয়নি। ৪৩\nঅর্থাৎ ইসলামের জন্য যে আন্তরিকতা নিয়ে নিঃস্বার্থভাবে তোমরা জীবন বাজি রাখতে প্রস্তুত হয়ে গিয়েছিলে এবং বিনা বাক্যে যেভাবে রসূলের আনুগত্য করেছিলে আল্লাহ তা দেখেছিলেন। তিনি এও দেখেছিলেন যে, কাফেররা সত্যিই বাড়াবাড়ি করছে। তোমাদের হাতে তৎক্ষণাৎ সেখানেই তাদেরকে শাস্তি দেয়া ছিল পরিস্থিতির দাবী। কিন্তু এসব সত্ত্বেও একটি বৃহত্তর কল্যাণের জন্য তিনি তোমাদের হাতে তাদের ওপর এবং তাদের হাত তোমাদের ওপর উত্তোলিত হওয়া থেকে বিরত রেখেছিলেন।\nযদি (মক্কায়) এমন নারী পুরুষ না থাকতো যাদেরকে তোমরা চিন না অজান্তে তাদেরকে পদদলিত করে ফেলবে এবং তাদের কারণে তোমরা বদনাম কুড়াবে এমন আশঙ্কা না থাকতো (তাহলে যুদ্ধ থামানো হতো না। তা বন্ধ করা হয়েছে এ কারণে) যে, আল্লাহ যাকে ইচ্ছা যেন তাঁর রহমতের মধ্যে স্থান দেন। সেসব মু’মিন যদি আলাদা হয়ে যেতো তাহলে (মক্কাবাসীদের মধ্যে) যারা কাফের ছিল আমি অবশ্যই তাদেরকে কঠিন শাস্তি দিতাম। ৪৪\nআল্লাহ তা’আলা যে উদ্দেশ্য ও কৌশলের কারণে হুদাইবিয়াতে যুদ্ধ হতে দেননি এটাই সে উদ্দেশ্য ও কৌশল। এ উদ্দেশ্য ও কৌশলের দু’টি দিক আছে। একটি হচ্ছে সে সময় মক্কায় এমন অনেক নারী ও পুরুষ বর্তমান ছিলেন। যারা হয় তাদের ঈমান গোপন রেখেছিলেন নয়তো তাদের ঈমান গ্রহণ সম্পর্কে সবার জানা থাকলেও নিজেদের অসহায়ত্বের কারণে হিজরত করতে সক্ষম ছিলেন না এবং জুলুম-নির্যাতনের শিকার হচ্ছিলো। যদি এ পরিস্থিতিতে যুদ্ধ সংঘটিত হতো এবং মুসলমানরা কাফেরদেরকে চরমভাবে পর্যুদস্ত করে পবিত্র মক্কায় প্রবেশ করতো তাহলে অজানা ও অচেনা হওয়ার কারণে কাফেরদের সাথে এ মুসলমানরাও নিহত হতো। এ কারণে মুসলমারা নিজেরও দুঃখ ও পরিতাপে দগ্ধ হতো এবং আরবের মুশরিকরাও একথা বলার সুযোগ পেয়ে যেতো যে, যুদ্ধের ময়দানে নিজেদের দ্বীনি ভাইয়ের হত্যা করতেও এসব লোক দ্বিধাবোধ করেনা। তাই আল্লাহ তা’আলা অসহায় এ মুসলমানদের প্রতি দয়া পরবশ হয়ে এবং সাহাবীদেরকে মনোকষ্ট ও বদনাম থেকে রক্ষার জন্য এক্ষেত্রে যুদ্ধ সংঘটিত হতে দেননি। এ উদ্দেশ্য ও কৌশলের আরেকটি দিক এই যে, আল্লাহ তা’আলা কুরাইশদেরকে একটি রক্তক্ষয়ী যুদ্ধে পরাজিত করে মক্কা বিজিত করাতে চাচ্ছিলেন না। বরং তিনি চাচ্ছিলেন, দুই বছরের মধ্যে তাদেরকে চারদিক থেকে ঘেরাও করে এমন অসহায় করে ফেলবেন যেন কোন প্রতিরোধ ছাড়াই তারা পরাজিত হয় এবং সমগ্র গোত্র ইসলাম গ্রহণ করে আল্লাহর রহমের মধ্যে প্রবেশ করে। মক্কা বিজয়ের সময় এ ঘটনাটিই ঘটেছিল।\nএক্ষেত্রে একটি আইনগত বিতর্ক দেখা দেয়। যদি আমাদের এ কাফেরদের মধ্যে যুদ্ধ চলতে থাকে এবং কাফেরদের কব্জায় কিছু সংখ্যক মুসলিম নারী, পুরুষ, শিশু ও বৃদ্ধ থাকে আর তাদেরকে তারা মানব ঢাল হিসেবে ব্যবহার করে সামনে নিয়ে আসে কিংবা আমরা কাফেরদের যে শহরের ওপর আক্রমণ চালাচ্ছি সেখানে কিছু মুসলিম বসতি থেকে থাকে, কিংবা কাফেরদের যুদ্ধ জাহাজ আক্রমণের পাল্লায় এসে পড়ে এবং কাফেররা তার মধ্যে কিছু সংখ্যক মুসলমানকে রেখে দেয় তাহলে এরূপ পরিস্থিতিতে আমরা কি তাদের ওপর গোলাবর্ষণ করতে পারি? এ প্রশ্নের জবাবে ফকীহগণ যেসব সিদ্ধান্ত ও মতামত দিয়েছেন তা নিম্নরূপঃ\nইমাম মালেক (র) বলেন, এরূপ পরিস্থিতিতে গোলাবর্ষণ না করা উচিত। এ আয়াতটিকে তিনি এর দলীল হিসেবে পেশ করেন। তার বক্তব্য হচ্ছে, আল্লাহ তা’আলা মুসলমানদের রক্ষার জন্যই তা হুদাইবিয়াতে যুদ্ধ হতে দেননি। (আহকামুল কুরআন-ইবনুল আরাবী)। কিন্তু প্রকৃতপক্ষে এটা একটা দুর্বল দলীল। আয়াতের মধ্যে এমন কোন শব্দ নেই যা থেকে এ বিষয় প্রতীয়মান হয় যে, এরূপ পরিস্থিতিতে হামলা করা হারাম ও না জায়েয। এর দ্বারা বড় জোর এতটুকু কথা প্রমাণিত হয় তা হচ্ছে, এ পরিস্থিতিতে মুসলমানদের রক্ষা করার জন্য হামলা করা থেকে বিরত থাকা যেতে পারে, যদি বিরত থাকার ক্ষেত্রে এআশঙ্কা সৃষ্টি না হয় যে, কাফেররা মুসলামানদের বিরুদ্ধে বিজয় লাভ করবে, কিংবা তাদের বিরুদ্ধে আমাদের বিজয় লাভ করার সুযোগ হাত ছাড়া হয়ে যাবে।\nইমাম আবু হানীফা (রা.), ইমাম আবু ইউসূফ (র), ইমাম যুফার (র) এবং ইমাম মুহাম্মাদ (র) বলেন, এ পরিস্থিতিতে গোলাবর্ষণ করা সম্পূর্ণরূপে জায়েয। এমনকি কাফেররা যদি মুসলমানদের শিশুদেরকেও ঢাল হিসেবে ব্যবহার করে সামনে খাড়া করে তবুও তাদের ওপর গোলা বর্ষণ করায় কোন দোষ নেই। এ অবস্থায় যেসব মুসলমান মারা যাবে তাদের জন্য কাফ্ফারা বা রক্তপণও মুসলমানদের ওপর ওয়াজিব হবে না। (আহকামুল কুরআন-জাসসাস, ইমাম মুহাম্মাদের কিতাবুস সিয়ার, অনুচ্ছেদঃ কাতউল মায়ে আন আহলিল হারব)।\nইমাম আওযায়ী এবং লাইস ইবনে সা’দ বলেন, কাফেররা যদি মুসলমানদের ঢাল বানিয়ে সামনে ধরে তাহলে তাদের ওপর গুলি চালানো উচিত নয়। অনুরূপ আমরা যদি জানতে পারি যে, তাদের যুদ্ধ জাহাজে আমাদের বন্দীও আছে তাহলে সে অবস্থায় উক্ত যুদ্ধ জাহাজ না ডুবানো উচিত। কিন্তু আমরা যদি তাদের কোন শহরের ওপর আক্রমণ চালাই এবং জানতে পারি যে, ঐ শহরে মুসলমানও আছে তাহলেও তাদের ওপর গোলাবর্ষণ করা জায়েয। কারণ, আমাদের গোলা কেবল মুসলমানদের ওপরই পড়বে তা নিশ্চিত নয়। আর কোন মুসলমান যদি এ গোলাবর্ষনের শিকার হয়ও তাহলে তা আমাদের পক্ষ থেকে মুসলমানদের উদ্দেশ্যমূলক হত্যা হবে না, বরং তা হবে আমাদের ইচ্ছা বাইরের একটা দুর্ঘটনা। (আহকামুল কুরআন-জাসসাস)।\nএ ব্যাপারে ইমাম শাফেয়ীর (র) মাযহাব হলো, এ অবস্থায় যদি গোলাবর্ষণ অনিবার্য না হয় তাহলে ধ্বংসের হাত থেকে মুসলমানদের রক্ষা করার চেষ্টা চালানো উত্তম যদিও এক্ষেত্রে গোলাবর্ষণ করা হারাম নয় তবে নিঃসন্দেহে মাকরূহ। তবে প্রকৃতই যদি গোলাবর্ষণের প্রয়োজন দেখা দেয় এবং সন্দেহ থাকে যে, এরূপ না করা হলে যুদ্ধ পরিস্থিতি কাফেরদের জন্য লাভজনক এবং মুসলমানদের জন্য ক্ষতিকর হবে তাহলে সে ক্ষেত্রে গোলাবর্ষণ করা জায়েয। তবে এ পরিস্থিতিতে ও মুসলমানদের রক্ষা করার যথাসাধ্য প্রচেষ্টা চালাতে হবে। তাছাড়া ইমাম শাফেয়ী এ মতও পোষণ করেন যে, যদি কাফেররা যুদ্ধের ময়দানে কোন মুসলমানকে ঢাল বানিয়ে ধরে এবং কোন মুসলমান তাকে হত্যা করে তাহলে তার দু’টি অবস্থা হতে পারেঃ এক, হত্যাকারীর জানা ছিল যে, সে মুসলমান। দুই, সে জানতো না যে, সে মুসলমান। প্রথম অবস্থায় রক্তপণ ও কাফ্ফারা উভয়টিই তার ওপর ওয়াজিব এবং দ্বিতীয় অবস্থায় শুধু কাফ্ফারা ওয়াজিব। (মুগনিউ মুহতাজ)।\nএ কারণেই যখন ঐ সব কাফেররা তাদের মনে জাহেলী সংকীর্ণতার স্থান দিল ৪৫\nজাহেলী সংকীর্ণতা অর্থ হলো, এক ব্যক্তির শুধু তার মর্যাদা রক্ষার জন্য কিংবা নিজের কথার মর্যাদা রক্ষার জন্য জেনে শুনে কোন অবৈধ কাজ করা। মক্কার কাফেররা জানতো এবং মানতো যে, হজ্জ ও উমরার জন্য বায়তুল্লাহর যিয়ারত করার অধিকার সবারই আছে। এ ধর্মীয় কর্তব্য পালনে বাধা দেয়ার অধিকার করো নেই। এটা ছিল আরবের সুপ্রাচীন ও সর্বজন স্বীকৃত আইন। কিন্তু তারা নিজেরা নিজেদেরকে অন্যায় ও অসত্যের অনুসারী এবং মুসলমানদেরকে সম্পূর্ণ ন্যায় ও সত্যের অনুসারী বলে জানা সত্ত্বেও শুধু নিজেদের মর্যাদা রক্ষার খাতিরে মুসলমানদের উমরা করতে বাধা দান করে। এমনকি মুশরিকদের মধ্যেও যারা সত্যানুসারী ছিল তারাও বলেছিলো যে, যারা ইহরাম অবস্থায় কুরবানীর উট সাথে নিয়ে উমরা পালন করতে এসেছে তাদেরকে বাধা দেয়া একটি অন্যায় কাজ। কিন্তু কুরাইশ নেতারা শুধু একথা ভেবে বাধা দিতে বদ্ধপরিকর ছিল যে, মুহাম্মাদ ﷺ যদি এত বড় দলবল নিয়ে মক্কায় প্রবেশ করেন তাহলে সমগ্র আরবে আমাদের মর্যাদা ক্ষুণ্ন হবে। এটাই ছিল তাদের জাহেলী সংকির্ণতা।\nতখন আল্লাহ তাঁর রসূল ও ঈমানদারদের ওপর প্রশান্তি নাযিল করলেন ৪৬\nএখানে سَّكِينَةَ অর্থ ধৈর্য ও মর্যাদা যা দিয়ে নবী ﷺ এবং মুসলমানগন কাফের কুরাইশদের এ জাহেলী সংকীর্ণতার মোকাবিলা করেছিলেন। তাঁরা তাদের এ হঠকারিতা ও বাড়াবাড়িতে উত্তেজিত হয়ে সংযম হারিয়ে ফেলেছিলেন না এবং তাদের মোকাবিলায় এমন কোন কথাও তারা বলেননি যা ন্যায়ের সীমা ছাড়িয়ে যায় ও সত্যের পরিপন্থী হয় কিংবা যার কারণে কাজ সুন্দর ও সার্থকভাবে সম্পাদিত হওয়ার পরিবর্তে আরো বেশী এলোমেলো ও বিশৃংখল হয়ে যায়।\nএবং তাদেরকে তাকওয়ার নীতির ওপর সুদৃঢ়রূপে প্রতিষ্ঠিত রাখলেন। তারাই এ জন্য বেশী উপযুক্ত ও হকদার ছিল। আল্লাহ সব জিনিস সম্পর্কেই পরিজ্ঞাত। NULL\nপ্রকৃতপক্ষে আল্লাহ তাঁর রসূলকে সত্য স্বপ্ন দেখিয়েছিলেন- যা ছিল সরাসরি হক। ৪৭\nযে প্রশ্নটি মুসলমানদের মনে বারবার খটকা সৃষ্টি করেছিলো এটি তারই জবাব। তারা বলতো, রসূলুল্লাহ ﷺ তো স্বপ্নে দেখেছিলেন যে, তিনি মসজিদে হারামে প্রবেশ করেছেন এবং বায়তুল্লাহর তাওয়াফ করেছেন। কিন্তু কি হলো, যে, আমরা উমরা আদায় করা ছাড়াই ফিরে যাচ্ছি। এর জবাবে রসূলুল্লাহ ﷺ যদিও বলেছিলেন যে, স্বপ্নে তো এ বছরই উমরা আদায় করার কথা সুনির্দিষ্টভাবে বলা হয়নি। কিন্তু তা সত্ত্বেও কিছু না কিছু উদ্বেগ ও দুশ্চিন্তা মুসলমানদের মনের মধ্যে দেখিয়েছিলাম আর তা ছিল পুরোপুরি সত্য এবং নিশ্চিতভাবেই তা পূরণ হবে।\nএখানে আল্লাহ তা’আলা নিজে তাঁর প্রতিশ্রুতির সাথে ইনশাআল্লাহ কথাটি ব্যবহার করেছেন। এক্ষেত্রে কেউ প্রশ্ন উত্থাপন করতে পারে যে, আল্লাহ নিজেই যখন এ প্রতিশ্রুতি দিচ্ছেন তখন তাকে আল্লাহর চাওয়ার সাথে শর্তযুক্ত করার অর্থ কি? এর জবাব হচ্ছে, এখানে যে কথাটি ব্যবহৃত হয়েছে তার অর্থ এ নয় যে, আল্লাহ যদি না চান তাহলে তিনি এ প্রতিশ্রুতি পালন করবেন না। বরং যে প্রক্ষিতে এ প্রতিশ্রুতি দেয়া হয়েছে এর সম্পর্ক তার সাথে। মক্কার কাফেররা যে ধারণার বশবর্তী হয়ে মুসলমানদেরকে উমরা থেকে বিরত রাখার জন্য এ খেলা খেলছিলো তা হচ্ছে আমরা যাকে উমরা করতে দিতে চাইবো সে-ই কেবল উমরা করতে পারবে এবং যখন করতে দিব তখনই মাত্র করতে পারবে। এর প্রেক্ষিতে আল্লাহ বলেছেন, এটা তাদের ইচ্ছার ওপর নয়, বরং আমার ইচ্ছার ওপর নির্ভরশীল। এ বছর উমরা হতে না পারার কারণ এটা নয় যে, মক্কার কাফেররা তাই চেয়েছিলো। বরং তা হয়েছে এ জন্য যে, আমি তা হতে দিতে চাইনি। আমি যদি চাই তাহলে ভবিষ্যতে এ উমরা হবে, কাফেররা তা হতে দেয়ার ইচ্ছা পোষণ করুক না করুক। সাথে সাথে একথার মধ্যে এ অর্থও প্রচ্ছন্ন আছে যে, মুসলমানরা যে উমরা করবে তাও নিজের ক্ষমতায় করবে না। আমি যেহেতু চাইবো যে তারা উমরা করুক তাই তারা উমরা করবে আমার ইচ্ছা যদি এর পরিপন্থী হয় তাহলে নিজেরাই উমরা আদায় করে ফেলবে এতটা শক্তি-সমর্থ তাদের মধ্যে নেই।\nতোমরা পূর্ণ নিরাপত্তার সাথে অবশ্যই মসজিদে হারামে প্রবেশ করবে। ৪৯\nপরের বছর ৭ম হিজরীর যুল-কা’দা মাসে এ প্রতিশ্রুতি পূরণ হয়। ইতিহাসে এ উমরা উমরাতুল কাযা নামে খ্যাত।\nনিজেদের মাথা মুণ্ডন করবে, চুল কাটাবে ৫০\nএকথা থেকে প্রমাণিত হয় উমরা ও হজ্জ আদায়ের সময় মাথা মুণ্ডন আবশ্যিক নয়, বরং চুল ছেঁটে নেয়াও জায়েয। তবে মাথা মুণ্ডন উত্তম। কারণ, আল্লাহ তা’আলা তা প্রথমে বর্ণনা করেছেন এবং চুল ছাঁটার কথা পরে উল্লেখ করেছেন।\nএবং তোমাদের কোন ভয় থাকবে না। তোমরা যা জানতে না তিনি তা জানতেন। তাই স্বপ্ন বাস্তব রূপ লাভ করার পূর্বে তিনি তোমাদেরকে এ আসন্ন বিজয় দান করেছেন। NULL\nআল্লাহই তো সে মহান সত্তা যিনি তাঁর রসূলকে হিদায়াত ও সত্য দ্বীন দিয়ে পাঠিয়েছেন যেন তাকে সমস্ত দ্বীনের ওপর বিজয়ী করে দেন। আর এ বাস্তবতা সম্পর্কে আল্লাহর সাক্ষই যথেষ্ট। ৫১\nএখানে একথা বলার কারণ হলো যখন হুদাইবিয়াতে সন্ধিচুক্তি লিপিবদ্ধ করা হচ্ছিলো সে সময় মক্কার কাফেররা নবীর ﷺ সম্মানিত নামের সাথে রসূলুল্লাহ কথাটি লিখতে আপত্তি জানিয়েছিলো, তাদের একগুঁয়েমির কারণে নবী (সা.) নিজে চুক্তিপত্র থেকে একথাটি মুছে ফেলেছিলেন। তাই আল্লাহ তা’আলা বলেছেন, আমার রসূলের রসূল হওয়া একটি অনিবার্য সত্য, কারোর মানা বা না মানাতে তাতে কোন পার্থক্য সূচিত হয় না। কিছু লোক যদি তা না মানে না মানুক। তা সত্য হওয়ার জন্য আমার সাক্ষ্যই যথেষ্ট। তাদের অস্বীকৃতির কারণে এ সত্য পরিবর্তিত হয়ে যাবে না। তাদের অস্বীকৃতি সত্ত্বেও এ রসূল আমার পক্ষ থেকে যে হিদায়াত ও দ্বীন নিয়ে এসেছেন তা অন্য সব দ্বীনের ওপর বিজয় লাভ করবে। তা ঠেকিয়ে রাখার জন্য এসব অস্বীকারকারীরা যত চেষ্টাই করুক না কেন।\n‘সব দ্বীন’ বলতে বুঝানো হয়েছে সেসব ব্যবস্থাকে যা দ্বীন হিসেবে গণ্য। আমরা পূর্বেই তাফহীমুল কুরআন সূরা যুমারের ব্যাখ্যায় ৩ টীকায় এবং সূরা শূরার ২০ টীকায় এ সম্পর্কে বিস্তারিত আলোচনা করেছি। এখানে আল্লাহ তা’আলা যে কথাটি পরিষ্কার ভাষায় বলেছেন তা হচ্ছে শুধু এ দ্বীনের প্রচার করাই মুহাম্মাদ সাল্লাল্লাহু আলাইহি ওয়া সাল্লামকে পাঠানোর উদ্দেশ্য ছিল না, বরং উদ্দেশ্য ছিল একে দ্বীন হিসেবে গণ্য সমস্ত জীবনাদর্শের ওপর বিজয়ী করে দেয়া। অন্য কথায় জীবনের সমস্ত দিক ও বিভাগের ওপর কোন বাতিল জীবনাদর্শ বিজয়ী হয়ে থাকবে আর বিজয়ী সে জীবনাদর্শ তার আধিপত্যাধীনে এ দ্বীনকে বেঁচে থাকার যতটুকু অধিকার দেবে এ দ্বীন সে চৌহদ্দির মধ্যেই হাত পা শুটিয়ে বসে থাকবে এ উদ্দেশ্যে নবী (সা.) এ দ্বীন নিয়ে আসেননি। বরং তিনি এ জন্য তা এনেছেন যে, এটাই হবে বিজয়ী জীবনাদর্শ। অন্য কোন জীবনাদর্শ বেঁচে থাকলেও এ জীবনাদর্শ যে সীমার মধ্যে তাকে বেঁচে থাকার অনুমতি দেবে সে সীমার মধ্যেই তা বেঁচে থাকবে। (অধিক ব্যাখ্যার জন্য দেখুন, তাফহীমুল কুরআন, সূরা যুমারের তাফসীর, টীকা ৪৮)\nমুহাম্মাদ আল্লাহর রসূল। আর যারা তাঁর সাথে আছে তারা কাফেরদের বিরুদ্ধে আপোষহীন ৫২\nমূল আয়াতাংশ হচ্ছে أَشِدَّاءُ عَلَى الْكُفَّارِ । আরবী ভাষায় বলা হয় فُلَانٌ شَدِيْدٌ عَلَيْه নিজের উদ্দেশ্য সিদ্ধি করা তার জন্য কঠিন। কাফেরদের প্রতি মুহাম্মাদ সাল্লাল্লাহু আলাইহি ওয়া সাল্লামের সাহাবীদের কঠোর হওয়ার অর্থ এ নয় যে, তারা কাফেরদের সাথে রূঢ় এবং ক্রুদ্ধ আচরণ করেন, বরং এর অর্থ হচ্ছে, তারা তাদের ঈমানের পরিপক্কতা, নীতির দৃঢ়তার চারিত্রিক শক্তি এবং ঈমানী দূরদর্শিতার কারণে কাফেরদের মোকাবিলায় মজবুত পাথরের মত অনমনীয় ও আপোষহীন। তারা চপল বা অস্থিরমনা নন যে, কাফেররা তাদেরকে যেদিকে ইচ্ছা ঘুরিয়ে দেবে। তারা নরম ঘাস নন যে, কাফেররা অতি সহজেই তাদেরকে চিবিয়ে পিষে ফেলবে। কোন প্রকার ভয় দেখিয়ে তাদেরকে স্তব্ধ করা যায় না। কোন লোভ দেখিয়ে তাদের কেনা যায় না। যে মহত উদ্দেশ্যে তারা জীবন বাজি রেখে মুহাম্মাদ সাল্লাল্লাহু আলাইহি ওয়া সাল্লামকে সহযোগিতা করতে প্রস্তুত হয়েছেন তা থেকে তাদের বিচ্যুত করার ক্ষমতা কাফেরদের নেই।\nএবং নিজেরা পরস্পর দয়া পরবশ। ৫৩\nঅর্থাৎ তাদের মধ্যে যতটুকু কঠোরতা আছে তা কাফেরদের জন্য, ঈমানদারদের জন্য নয়। ঈমানদারদের কাছে তারা বিনম্র, দয়া পরবশ, স্নেহশীল, সমব্যাথী ও দুঃখের সাথী। নীতি ও উদ্দেশ্যের ঐক্য তাদের মধ্যে পরস্পরের জন্য ভালবাসা, সাযুজ্য ও গ্রহণযোগ্যতা সৃষ্টি করে দিয়েছে।\nতোমরা যখনই দেখবে তখন তাদেরকে রুকূ' ও সিজদা এবং আল্লাহর করুণা ও সন্তুষ্টি কামনায় তৎপর পাবে। তাদের চেহারায় সিজদার চিহ্ন বর্তমান যা দিয়ে তাদেরকে আলাদা চিনে নেয়া যায়। ৫৪\nসিজদা করতে করতে কোন কোন নামাযীর কপালে যে দাগ পড়ে তা এখানে বুঝানো হয়নি। এর দ্বারা বুঝানো হয়েছে আল্লাহভীরুতা, হৃদয়ের বিশালতা, মর্যাদা এবং মহৎ নৈতিক চরিত্রের প্রভাব যা আল্লাহর সামনে মাথা নত করার কারণে স্বাভাবিকভাবেই কোন মানুষের চেহারায় ফুটে ওঠে। মানুষের চেহারা একখানা খোলা গ্রন্থের মত যার পাতায় পাতায় মানুষের মনোজগতের অবস্থা সহজেই অবলোকন করা যেতে পারে। একজন অহংকারী মানুষের চেহারা একজন বিনম্র ও কোমল স্বভাব মানুষের চেহারা ভিন্ন হয়ে থাকে। একজন দুশ্চরিত্র মানুষের চেহারা একজন সচ্চরিত্র ও সৎমনা মানুষের চেহারা থেকে আলাদা করে সহজে চেনা যায়। একজন গুণ্ডা ও দুশ্চরিত্রের চেহারা-আকৃতি এবং একজন সম্ভ্রান্ত ও পবিত্র ব্যক্তির চেহারা-আকৃতির মধ্যে উল্লেখযোগ্য পার্থক্য থাকে। আল্লাহ তা’আলার এ উক্তির উদ্দেশ্য হচ্ছে মুহাম্মাদ সাল্লাল্লাহু আলাইহি ওয়া সাল্লামের এসব সঙ্গী-সাথী এমন যে, কেউ তাদের একবার দেখা মাত্রই অনুধাবন করতে পারবে তারা সৃষ্টির সেরা। কারণ তাদের চেহারায় আল্লাহ ভীরুতার দীপ্তি সমুজ্জল। এ বিষয়টি সম্পর্কে ইমাম মালেক (র) বলেন, সাহাবীদের সেনাদল যে সময় সিরীয় ভূখণ্ডে প্রবেশ করে তখন সিরীয়ার খৃস্টানরা বলেছিলোঃ ঈসার (আ) হাওয়ারীদের চালচলন সম্পর্কে আমরা যা যা শুনে আসছি এদের চালচলন দেখছি ঠিক তাই।\nতাদের এ পরিচয় তাওরাতে দেয়া হয়েছে। ৫৫\nসম্ভবত ‘এখানে বাইবেলের’ দ্বিতীয় বিবরণ পুস্তকের ৩৩ অধ্যায়ের ২ ও ৩ শ্লোকের প্রতি ইঙ্গিত দেয়া হয়েছে। যেখানে রসূলুল্লাহ সাল্লাল্লাহু আলাইহি ওয়া সাল্লামে কল্যাণময় শুভ আগমের কথা বলতে গিয়ে তার সাহাবীদের জন্য “পবিত্রদের” শব্দ ব্যবহার করা হয়েছে। এটি ছাড়া সাহাবায়ে কিরামের আর কোন গুণ বা পরিচয় যদি তাওরাতে বর্ণিত হয়ে থাকে তাহলে তা এখান এ বিকৃত তাওরাতে নেই।\nআর ইনযীলে তাদের উপমা পেশ করা হয়েছে এই বলে ৫৬\nহযরত ঈসা আলাইহি ওয়া সালামের একটি বক্তৃতায় এ উপমাটি বর্ণিত হয়েছে এবং বাইবেলের ‘নুতন নিয়মে’ তা উদ্ধৃত হয়েছে এভাবেঃ “তিনি আরো কহিলেন, ইশ্বরের রাজ্য এইরূপ। কোন ব্যক্তি যেন ভূমিতে বীজ বুনে; পরে রাত দিন নিদ্রা যায় ও উঠে, ইতিমধ্যে যে বীজ অঙ্কৃরিত হইয়া বাড়িয়া উঠে, কিরূপে তাহা সে জানে না। ভূমি আপনা আপনি ফল উৎপন্ন করে; প্রথমে অঙ্কুর পরে শীষে তাহার পর শীষের মধ্যে পূর্ণ শস্য। কিন্তু ফল পাকিলে সে তৎক্ষণাৎ কাস্তে লাগায়। কেননা শস্য কাটিবার সময় উপস্থিত। ……………তাহা একটা সরিষা দানার তুল্য; সেই বীজ ভূমিতে বুনিবার সময় ভূমির সকল বীজের মধ্যে অতি ক্ষুদ্র বটে, কিন্তু বুনা হইলে তাহা অঙ্কুরিত হইয়া সকল শাক ইহতে বড় হইয়া ওঠে এবং বড় বড় ডাল ফেলে; তাহাতে আকাশের পক্ষিগণ তাহার ছায়ার নীচে বাস করিতে পারে। “(মার্ক, অধ্যায়, ৪, শ্লোক, ২৬ থেকে ৩২; এই বক্তৃতার শেষাংশ মথি লিখিত সুসমাচারের ১৩ অধ্যায়ের ৩১ ও ৩২ শ্লোকেও বর্ণিত হয়েছে)\nযে, একটি শস্যক্ষেত যা প্রথমে অঙ্কুরোদগম ঘটালো। পরে তাকে শক্তি যোগালো তারপর তা শক্ত ও মজবুত হয়ে স্বীয় কাণ্ডে ভর করে দাঁড়ালো। যা কৃষককে খুশী করে কিন্তু কাফের তার পরিপুষ্টি লাভ দেখে মনোকষ্ট পায়। এ শ্রেণীর লোক যারা ঈমান আনয়ন করছে এবং সৎকাজ করেছে আল্লাহ তাদেরকে ক্ষমা ও বড় পুরস্কারের প্রতিশ্রুতি দিয়েছেন। ৫৭\nএকদল এ আয়াতে ব্যবহৃত مِنْهُمْ ও من (মিন) শব্দটিকে تبعيض অর্থে (অর্থাৎ তাদের কিছু সংখ্যক লোককে বুঝাতে) ব্যবহার করে আয়াতের অনুবাদ করেন, “তাদের মধ্যে যারা ঈমান গ্রহণ এবং নেক কাজ করেছে তাদেরকে ক্ষমা ও বড় পুরস্কারের প্রতিশ্রুতি দিয়েছেন। “এভাবে তারা সাহাবায়ে কিরামের (রা.) প্রতি দোষারোপের সুযোগ সৃষ্টি করে এবং দাবী করে যে, এ আয়াত অনুসারে সাহাবীদের (রা.) মধ্যে অনেকেই মু’মিন ও নেককার ছিলেন না। কিন্তু এ ব্যাখ্যা এ সূরারই ৪, ৫, ১৮ এবং ২৬ আয়াতের পরিপন্থী এবং এ আয়াতের প্রথমাংশের সাথেও সামঞ্জস্যপূর্ণ নয়। যারা হুদাইবিয়াতে নবীর ﷺ সাথে ছিলেন ৪ও ৫ আয়াতে আল্লাহ তা’আলা তাদের মনে প্রশান্তি নাযিল করা ও তাদের ঈমান বৃদ্ধি করার কথা উল্লেখ করেছেন এবং কোন ব্যতিক্রম ছাড়াই তাদের সবাইকে জান্নাতে প্রবেশ করার কথা সুখবর দান করেছেন। আর যারা গাছের নীচে নবীর ﷺ কাছে বাইয়াত হয়েছিলেন ১৮ আয়াতে আল্লাহ তা’আলা তাদের সবার জন্য তার সন্তুষ্টি প্রকাশ করেছেন। এক্ষেত্রেও কোন ব্যতিক্রমের উল্লেখ নেই। ২৬ আয়াতেও নবীর ﷺ সমস্ত সঙ্গী-সাথীর জন্য মু’মিনীন, শব্দ ব্যবহার করেছেন, তাদের প্রতি তাঁর প্রশান্তি নাযিলের খবর দিয়েছেন এবং বলেছেন যে এসব লোক তাকওয়ার নীতি অনুসরণের অধিক যোগ্য ও অধিকারী। এখানেও একথা বলা হয়নি যে, তাদের মধ্যে যারা মু’মিন কেবল তাদের জন্যই এ সুসংবাদ দেয়া হচ্ছে। তাছাড়া এ আয়াতেও প্রথমাংশে যে প্রশংসা বাক্য বলা হয়েছে তা তাদের সবার জন্য বলা হয়েছে যারা আল্লাহর রসূল মুহাম্মাদ সাল্লাল্লাহু আলাইহি ওয়া সাল্লামের সাথে ছিলেন। কথাটি হচ্ছে যারাই আপনার সাথে আছে এরূপ এবং এরূপ। এরপর আয়াতের শেষাংশে পৌঁছে একথা বলার এমন কি অবকাশ থাকতে পারে যে, তাদের মধ্যে কিছু সংখ্যক লোক ঈমানদার ও নেককার ছিলেন এবং কিছু সংখ্যক লোক তা ছিলো না। তাই এখানে من মিন শব্দটিকে تبعيض অর্থে গ্রহণ করা বাক্য বিন্যাসের পরিপন্থী। প্রকৃতপক্ষে এখানে من (মিন) শব্দটিকে স্পষ্ট করে বর্ণনা করার জন্য ব্যবহৃত হয়েছে, যেমন فَاجْتَنِبُوا الرِّجْسَ مِنَ الْأَوْثَانِ (মূর্তিসমূহের অপবিত্রতা থেকে দূরে থাকো)। আয়াতে تبعيض ن من অর্থে ব্যবহৃত না হয়ে সুস্পষ্টরূপে বর্ণনার জন্য ব্যবহৃত হয়েছে। তা না হলে আয়াতের অর্থ দাঁড়াবে মূর্তিসমূহের যেগুলো অপবিত্র সেগুলো থেকে দূরে থাকো। এর অর্থ হবে এই যে, কিছু মূর্তিকে পবিত্র বলেও ধরে নিতে হবে। আর সেগুলোর পূজা থেকে বিরত থাকা আবশ্যিক হবে না।


পাকিস্তানকে হারাতে দরকার টপ অর্ডারের জ্বলে ওঠা |\nপ্রচ্ছদ » খেলা » পাকিস্তানকে হারাতে দরকার টপ অর্ডারের জ্বলে ওঠা\nপূর্ববর্তী শেহজাদের কাছে ম্যাচ ফিক্সিংয়ের প্রস্তাব\nপরবর্তী আফগানিস্তানের সঙ্গে ম্যাচ টাই করলো ভারত\nক্রীড়া ডেস্ক : হিসেব ও সমীকরণ অভিন্ন, বাংলাদেশ আর পাকিস্তানের আগামীকালের ম্যাচ রূপ নিয়েছে অঘোষিত সেমিফাইনালে। পাকিস্তানিদের হারাতে পারলেই ২৮ সেপ্টেম্বর ফাইনালে ভারতের সাথে ফাইনাল খেলবে মাশরাফির টাইগার বাহিনী।\nখুব স্বাভাবিকভাবেই এ ম্যাচকে ঘিরে রাজ্যের কথা-বার্তা। উৎসাহ, উদ্দীপনা, কৌতুহল। জল্পনা-কল্পনা আর গুঞ্জন। আর সবার মনে ঘুরে ফিরে একটি প্রশ্নই উঁকি দিচ্ছে- আচ্ছা, অঘোষিত সেমির যুদ্ধে পাকিস্তানিদের হারাতে পারবে মাশরাফি বাহিনী? ইতিহাস আশা জোগাচ্ছে। জানাচ্ছে, কেন পারবে না? অবশ্যই পারবে।\nপরিসংখ্যান সাক্ষী দিচ্ছে, তিন বছর আগে এই পাকিস্তানকে দেশের মাটিতে তিন ম্যাচের সিরিজে তুলোধুনো করে ছেড়েছে মাশরাফির দল। ২০১৫ সালে ঘরের মাঠে তিন ম্যাচের সিরিজে টাইগারদের শৌর্য-বীর্য আর প্রত্যয়ী নৈপুন্যের সামনে দাঁড়াতেই পারেনি পাকিস্তানিরা। সেবার যথাক্রমে ৭৯ রান, ৭ উইকেট এবং ৮ উইকেটের ব্যবধানে জিতেছিল বাংলাদেশ।\nতারপর টি-টোয়েন্টি ফরম্যাটে দেখা হলেও ৫০ ওভারের ক্রিকেটে আর মুখোমুখি হয়নি বাংলাদেশ ও পাকিস্তান। এবারই প্রথম সাক্ষাত। তাই ঘুরে ফিরে কালকের ম্যাচ নিয়ে কথা উঠতেই চলে আসছে ২০১৫ সালের সিরিজের কথা।\nপ্রথম ম্যাচে তামিম ইকবাল (১৩৫ বলে ১৩২) আর মুশফিকুর রহিমের (৭৭ বলে ১০৬) জোড়া শতকে সাজানো ৩২৯ রানের বড় পুঁজি জয়ের জন্য যথেষ্ট প্রমাণ করে ছাড়েন বোলার তাসকিন আহমেদ (৩/৪২ ) ও আরাফাত সানি (৩/৪৭)। দ্বিতীয় ম্যাচে তামিম আবারও সেঞ্চুরিান (১১৬ বলে ১১৬)। এ বাঁহাতি ওপেনারের শতক ও মুশফিকুর রহিমের (৭০ বলে ৬৫) ঝড়ো উইলোবাজিতে ম্যাচের ৬৫ বল আগেই পাকিস্তানের রান (২৩৯) টপকে যায় বাংলাদেশ।\nএকই অবস্থা তৃতীয় খেলাতেও । সে ম্যাচেও শতরান একটি। সে ম্যাচে টার্গেট ছিল ২৫১। কিন্তু বাঁহাতি ওপেনার সৌম্য সরকারের উত্তাল উইলোবাজি (১১০ বলে ১২৭) আর তামিম (৭৬ বলে ৬৪) ও মুশফিকুর রহিমের (৪৩ বলে ৪৯) ব্যাটের দৃঢ়তায় ৬৩ বল আগে ৮ উইকেট হাতে রেখেই জয়ের বন্দরে পৌঁছে গিয়েছিল মাশরাফির দল।\nঅর্থাৎ পরিসংখ্যান সাক্ষী দিচ্ছে, তিন ম্যাচে দুটি সেঞ্চুরি (১৩২ ও ১১৬) আর এক হাফ সেঞ্চুরি (৬৪) ছিল তামিমের। তিন ম্যাচে ব্যাট হাতে পাকিস্তানি বোলারদের শাসন করে তাদের ওপর ছড়ি ঘুরিয়ে দলের সাফল্যে অগ্রণী ভূমিকা রাখার কারণে সিরিজ সেরা হয়েছিলেন তামিম ইকবাল।\nকিন্তু এবার তিনি নেই। হাতের কব্জির ইনজুরিতে এশিয়া কাপের বাইরে দেশ সেরা ওপেনার। কালকের ম্যাচের আগে তাই তার কথাও উচ্চারিত হচ্ছে। তামিমের চওড়া ব্যাটকে মিস করবে টিম বাংলাদেশ। মোহাম্মদ আমির, হাসান আলীর মত বিশ্বমানের তুখোড় ফাস্ট বোলারের বিপক্ষে তামিমের মত সাহসী, আত্মবিশ্বাসী এবং পরিণত উইলোবাজের অভাব অনুভূত হবেই।\nএকই ভাবে তৃতীয় ও শেষ ওয়ানডেতে ম্যাচ জেতানো ব্যাটিং করা সৌম্য সরকারের খেলাও নিশ্চিত নয়। প্রথমে এশিয়া কাপ স্কোয়াডে জায়গাই হয়নি। পরে তামিমের ইনজুরিজনিত অনুপস্থিতি আর অন্য ওপেনারদের ব্যর্থতায় শেষ মূহুর্তে উড়িয়ে আনা হয়েছে সৌম্যকে। তবে আগামীকাল তার খেলার সম্ভাবনা কম।\nঅর্থাৎ তিন বছর আগে যে তিনজনের উজ্জ্বল ও কার্যকর পারফরম্যান্সের ওপর ভিত্তি করে রচিত হয়েছিল সাফল্যের কাহিনী, সেই তামিম, মুশফিক ও সৌম্যর দুজনই নেই। আছেন শুধু মুশফিকুর রহীম। এবারের এশিয়া কাপে এখন পর্যন্ত সব ম্যাচে জ্বলে উঠতে না পারলেও প্রথম দিন শ্রীলঙ্কার বিপক্ষে জয়ের রূপকার ছিলেন মুশফিক। তার সংগ্রামী শতকেই (১৫০ বলে ১৪৪) লঙ্কানদের বিপক্ষে জয়ের পুঁজি গড়ে উঠেছিল। পরের ম্যাচ গুলোয় আর ম্যাচ নির্ধারণী ভূমিকা রাখতে পারেননি মুশফিক। যথাক্রমে ২১ ও ৩৩ রানে ফিরে গেছেন।\nতারপরও আশা করা যায়, বুধবার দুবাইতে পাকিস্তানের বিপক্ষে অঘোষিত সেমির যুদ্ধে ব্যাট হাতে জ্বলে উঠে দলের সাফল্যে কার্যকর অবদান রাখতে পারেন মুশফিক। এখন প্রশ্ন হলো, মুশফিক না হয় আগের মত কাজের কাজ করে দিলেন। কিন্তু কাউকে না কাউকে তো তামিম ইকবাল আর সৌম্য সরকারের সেই কার্যকর ভূমিকা নিতে হবে। কারা তারা ?\nআগের ম্যাচে মাহমুদউল্লাহ আর ইমরুল কায়েস দায়িত্ব কাঁধে নিয়ে সাফল্যের ভিত রচে দিয়েছেন। আফগানিস্তানের সাথে বিপদে শক্ত হাতে হাল ধরে দলকে সাফল্যের পথ দেখিয়েছেন মাহমুদউল্লাহ আর ইমরুল। কিন্তু দুজনই মিডল অর্ডারে। ২০১৫ সালের সিরিজ বলে দিচ্ছে, দরকার টপ অর্ডার তথা ওপেনিংয়ে জ্বলে ওঠা। কিন্তু লিটন দাস (০+৯+৭+৪১), নাজমুল হোসেন শান্ত (৬+৭+৬) আর সাকিব আল হাসানের (০+০+১৭+৩২), কেউ তো এখন পর্যন্ত নিজেকে মেলে ধরতে পারেননি। দল জেতানো বহুদূরে।\nনিজেকে হারিয়ে খুঁজছেন লিটন ও শান্ত। এই দুজনার যে কোন একজনকে কাল তামিম হতে হবে। তারা কি তা পারবেন? ঘরের মাঠে প্রিমিয়ার লিগ, বিপিএল ও বিসিএলে রানের নহর বইয়ে দেয়া এবং গন্ডায় গন্ডায় শতরান করা এ দুই তরুণ কি বিগ ম্যাচে নিজেদের সামর্থ্যের প্রমাণ রাখতে পারবেন? যদি পারেন, তাহলে মাশরাফি বাহিনীর জেতার সম্ভাবনা থাকবে যথেষ্টই।\nনা হয়, বার বার শুরুর বিপর্যয়ের পর মুশফিক-রিয়াদ ও ইমরুলরা মিডল অর্ডারে গিয়ে হাল ধরবেন, দল জেতাবেন। তা হবে না। আগে কিংবা পরে, যখনই হোক না কেন, পাকিস্তানের সাথে জয়ের পূর্বশর্তই হলো মোহাম্মদ আমির, হাসান আলি, ওসমান খান ও ফাহিম আশরাফের গড়া ফাস্টবোলিং তোপ সামলে ওঠা। আফগানরা ঐ ফাস্টবোলিং তোড় সামলে উঠতে পারেনি বলেই ১১৬ রানের মামুলি সংগ্রহে অলআউট হয়ে ৮ উইকেটে হেরে গিয়েছে।\nকাজেই কালকের ম্যাচে বাংলাদেশের সাফল্য-ব্যর্থতার অনেকখানি নির্ভর করবে ওপেনার তথা টপ অর্ডারদের ওপর। ওপেনাররা ব্যর্থ হলেই বিপদ। বার বার, প্রতিদিন মুশফিক, মাহমুদউল্লাহ আর ইমরুলরা শুরুর ধাক্কা সামলে ইনিংসকে নতুন ভাবে মেরামত করে মোটা তাজা করে দেবেন, এমন ভাবা বোকামি। কাজেই ওপেনারদের জ্বলে উঠতে হবে। এখন প্রশ্ন হলো, ওপেনিং জুটি সাজানো হবে কাদের নিয়ে?\nলিটন দাসের সঙ্গী হবেন কে? তা নিয়েও আছে দো-টানা। তামিম দেশে ফেরার পর যাকে সুযোগ দেয়া হয়েছে, সেই নাজমুল হোসেন শান্তর অবস্থা মোটেই ভালো না। তিন ম্যাচে চরম ব্যর্থ। একবারের জন্য দুই অংকেই পৌঁছাতে পারেননি এ বাঁহাতি। কালকের গুরুত্বপূর্ণ ম্যাচে শান্তকে নিয়ে তাই বিপাকে টিম ম্যানেজমেন্ট। তার বদলে অন্য কাউকে সুযোগ দেয়ার চিন্তা ভাবনা চলছে। শান্তকে বাদ দিয়ে মুুমিনুল আর শেষ মূহুর্তে দলে ঢোকা সৌম্য সরকারের কাউকে লিটনের সাথে ওপেন করতে দেখা গেলে অবাক হবার কিছুই থাকবে না।\nশান্ত, মুুমিনুল আর সৌম্যর যেই খেলুন না কেন, ওপেনিং জুটির জ্বলে ওঠা খুব জরুরি। না হয়, ব্যাটিং সাফল্যের ভিত গড়ে ওঠা খুব কঠিন হবে।


করোনা আক্রান্তে পরিবেশ অধিদপ্তরের মহাপরিচালকের মৃত্যু । বরিশালটাইমস\n৯ মিনিট আগের আপডেট বিকাল ৪:২৫ ; বুধবার ; মে ১২, ২০২১\n১০:২৪ পূর্বাহ্ণ, এপ্রিল ১০, ২০২১\nনিজস্ব প্রতিবেদক, বরিশাল >> মারণঘাতী করোনাভাইরাসে আক্রান্তে পরিবেশ অধিদপ্তরের মহাপরিচালক (ডিজি) ড. এ কে এম রফিক আহাম্মেদ মারা গেছেন। শনিবার (১০ এপ্রিল) রাজধানীর রাজারবাগ পুলিশ হাসপাতালে ভোর ৪টা ১৪ মিনিটে তিনি মারা যান। পরিবেশ অধিদপ্তরের পিআরও মো. রিয়াজুল ইসলাম তার মৃত্যুর বিষয়টি সাংবাদিকদের নিশ্চিত করেছেন। মৃত্যুকালে তার বয়স হয়েছিল ৫৫ বছর।\nড. এ কে এম রফিক আহাম্মেদ ঢাকা বিশ্ববিদ্যালয় থেকে প্রাণিবিদ্যায় স্নাতক (অনার্স) এবং স্নাতকোত্তর ডিগ্রি অর্জন করেন।\nপরবর্তীতে তিনি ২০০১ সালে অ্যাডিলয়েড, অস্ট্রেলিয়া ইন এনভায়রনমেন্টাল স্টাডিজে একটি মাস্টার প্রোগ্রাম গ্রহণ করেন এবং একই বিভাগে পিএইচডি সম্পন্ন করেন।


Pension: এপ্রিলের পেনশন পাননি অবসরপ্রাপ্ত সেনাকর্মীরা! মেলেনি কোনও ব্যাখ্যাও - Hundreds of Veteran Indian Army men did not receive pension for April, Bangla News\nবাংলা নিউজ > ঘরে বাইরে > Pension: এপ্রিলের পেনশন পাননি অবসরপ্রাপ্ত সেনাকর্মীরা! মেলেনি কোনও ব্যাখ্যাও\nএপ্রিলের পেনশন পাননি অবসরপ্রাপ্ত সেনাকর্মীরা, প্রতীকী ছবি। (PTI)\nPension: এপ্রিলের পেনশন পাননি অবসরপ্রাপ্ত সেনাকর্মীরা! মেলেনি কোনও ব্যাখ্যাও\n১ মিনিটে পড়ুন . Updated: 04 May 2022, 01:16 PM IST\nArmy Pension Shocker: কেন অবসরকালীন সুবিধা তাদের অ্যাকাউন্টে জমা করা হয়নি, সরকারি পেনশন বিতরণকারী কর্তৃপক্ষের কাছে এই প্রশ্নের কোনও ব্যাখ্যা নেই বলে অভিযোগ উঠেছে। পেনশন না পাওয়া বেশ কয়েকজন প্রাক্তন সেনাকর্মী বলেছেন যে এপ্রিলের শেষে তারিখের মধ্যে তাঁদের অ্যাকাউন্টে টাকা জমা হওয়া উচিত ছিল।\nবেশ কয়েকজন অবসরপ্রাপ্ত থ্রি-স্টার অফিসার সহ শত শত প্রাক্তন সেনাকর্মীরা চলতি বছরের এপ্রিলে তাদের পেনশন পাননি। কেন অবসরকালীন সুবিধা তাদের অ্যাকাউন্টে জমা করা হয়নি, সরকারি পেনশন বিতরণকারী কর্তৃপক্ষের কাছে এই প্রশ্নের কোনও ব্যাখ্যা নেই বলে অভিযোগ উঠেছে। পেনশন না পাওয়া বেশ কয়েকজন প্রাক্তন সেনাকর্মী হিন্দুস্তান টাইমসকে বলেছেন যে এপ্রিলের শেষে তারিখের মধ্যে তাঁদের অ্যাকাউন্টে টাকা জমা হওয়া উচিত ছিল। তবে মঙ্গলবার পর্যন্ত সেই পেনশনের টাকা বকেয়া রয়েছে।\nএদিকে সরকারের ডিফেন্স অ্যাকাউন্টস ডিপার্টমেন্টের কর্মকর্তারা বলেছেন যে প্রাক্তন সেনাকর্মীরা হয়ত শেষ শনাক্তকরণ নথি জমা দেননি। তাই তাঁরা এপ্রিলের পেনশন পাননি। কারণ শেষ শনাক্তকরণ নথি জমা করা বাধ্যতামূলক। এটা আদতে একটি জীবন শংসাপত্র যা পেনশনভোগীদের প্রতি বছর দিতেই হয়। না হলে পেনশন আটকে যেতে পারে।\nএর আগে চলতি বছরের জানুয়ারিতে পেনশনের সঙ্গে বেশ কয়েকজন প্রাক্তন সেনাকর্মীদের অ্যাকাউন্টে ডিয়ারনেস রিলিফ ঢোকেনি। সেবারও অভিযোগ উঠেছিল, ডিএ কেন দেওয়া হয়নি, তা নিয়ে সেনাকর্মীদের কোনও যুক্তিও দেওয়া হয়নি সরকারের তরফে। উল্লেখ্য, অনলাইনে পেনশন দেওয়ার সিস্টেম চালু হওয়ার পরেই প্রাক্তন সেনারা এই সমস্যার সম্মুখীন হন। জানা গিয়েছে, এলাহাবাদ-ভিত্তিক প্রিন্সিপাল কন্ট্রোলার অফ ডিফেন্স অ্যাকাউন্টস অনলাইনে পেনশন দেওয়ার বিষয়টির তদারকির দায়িত্বে রয়েছে। নতুন এই পেনশন সিস্টেমটির নাম স্পর্শ (SPARSH) বা সিস্টেম ফর পেনশন অ্যাডমিনস্ট্রেশন। জানা গিয়েছে এই সিস্টেমে ধাপে ধাপে প্রাক্তন সেনাকর্মীদের অন্তর্ভুক্ত করা হয়। তবে আগেরবার শুধু ডিআর ঢোকেনি সেনাকর্মীদের অ্যাকাউন্টে। কিন্তু এবার শতাধিক পেনশনভোগী প্রাক্তন সেনাকর্মীর অ্যাকাউন্টে পেনশনই ঢুকল না।\npension army pension indian army


Who called CPM worker on phone before murder, speculation arose - Anandabazar\nWho called CPM worker on phone before murder, speculation arose\n৯ সেপ্টেম্বর, ২০১৯, ০০:৫৭:০৬\nশেষ আপডেট: ৯ সেপ্টেম্বর, ২০১৯, ০১:০৮:৩৯\nমোবাইলে ডাকল কে? রহস্য\nখুনের পর ২৪ ঘণ্টার বেশি কেটে গিয়েছে, বাদকুল্লার সিপিএম কর্মী বাবুলাল বিশ্বাসকে খুনের ঘটনায় কেউ ধরা পড়েনি। রবিবার সকালেই স্থানীয় বাসিন্দা সঞ্জিত ঘোষ, তার দুই ছেলে-সহ কয়েক জনের বিরুদ্ধে তাহেরপুর থানায় একটি অভিযোগ জমা দিয়েছেন নিহতের পরিবার। অভিযুক্তেরা পলাতক।\nনিহতের পরিবার সূত্রের খবর, বাবুলাল বিশ্বাসের প্রায় প্রতিদিনের অভ্যাস ছিল সন্ধ্যার দিকে স্থানীয় পাচবেরিয়া বাজারে যাওয়া। সেখান থেকে রাতে ফিরতেন বাড়ি। শনিবারও বেরিয়েছিলেন। তাঁকে গুলিবিদ্ধ অবস্থায় উদ্ধার করা হয় বাদকুল্লা হাঁসখালি রোডের পারুয়ার কাছে।\nপ্রাথমিক তদন্তে জানা গিয়েছে, বাপুজিনগরের দিক থেকে বাইক নিয়ে বাড়ির দিকে ফিরছিলেন বাবুলাল। পারুয়া ও দোসতিনার মাঝে রাস্তার ওপরেই একটি বাইকে চেপে এসে দুষ্কৃতীরা তাঁর বাইক থামিয়ে গুলি করে পালিয়ে যায়। বাবুলালের স্ত্রীর দাবি, বাজারে বসে খবরের কাগজ পড়ার সময়ে একটি ফোন পেয়ে বাবুলাল বাপুজিনগরের দিকে চলে যান। সেখান থেকে ফেরার পথে তাঁকে গুলি করা হয়। রানাঘাট পুলিশ জেলার সুপার ভি এস আর অনন্তনাগ বলেন, “আমরা সমস্ত বিষয়ই খতিয়ে দেখছি।”\nপ্রশ্ন উঠছে, বাজার এলাকায় ভিড় বলেই কি তাঁকে অন্যত্র ডেকে পাঠানো হয়েছিল? চায়ের দোকান থেকেই কি কেউ তাঁর উপরে নজর রেখেছিল? এই সব প্রশ্নেরই উত্তর


দুই পুলিশ কর্মকর্তা হাইকোর্টে ক্ষমা চাইলেন - Alertnews24.com\nHome সব খবর আদালত দুই পুলিশ কর্মকর্তা হাইকোর্টে ক্ষমা চাইলেন\nচট্টগ্রামের সন্দ্বীপ থানার ওসি বশির আহমেদ খান ও মামলার তদন্ত কর্মকর্তা (আইও) মনোয়ার হোসেন। আদালতের আদেশ মোতাবেক হাজির না হওয়ায় হাইকোর্টে নিঃশর্ত ক্ষমা প্রার্থনা করেছেন\nবৃহস্পতিবার বিচারপতি মো. রেজাউল হক ও বিচারপতি মো. আতোয়ার রহমানের সমন্বয়ে গঠিত হাইকোর্ট বেঞ্চে হাজির হয়ে তারা ক্ষমা প্রার্থনা করেন। পরে আদালত তাদেরকে অব্যাহতি দিয়ে এ মামলার পরবর্তী শুনানির জন্য ২৯ মার্চ দিন ঠিক করেন।\nআদালতে পুলিশ কর্মকর্তাদের পক্ষে শুনানি করেন ডেপুটি অ্যাটর্নি জেনারেল সাইফুদ্দিন খালেদ। অপরপক্ষে ছিলেন অ্যাডভোকেট মুহাম্মদ শিশির মনির। পরে সাইফুদ্দিন খালেদ গণমাধ্যমকে বলেন, মৌখিক আদেশে হাজির না হওয়ায় বৃহস্পতিবার এসে তারা ক্ষমা প্রার্থনা করেছেন। আদালত তাদের ক্ষমা করে ব্যক্তিগত হাজিরা থেকে অব্যাহতি দিয়েছেন। আইনজীবী শিশির মনির গণমাধ্যমকে বলেন, প্রধানমন্ত্রীকে কটূক্তি করে ফেসবুকে স্ট্যাটাস দেয়ার অভিযোগে চট্টগ্রামের সন্দ্বীপ থানার মামলায় গ্রেফতার হন শাফায়াত নামের এক ব্যক্তি। এ মামলায় শাফায়াতের জামিন চেয়ে ৯ মার্চ হাইকোর্টে আবেদন করা হয়।\nশাফায়াতের পক্ষে জামিন আবেদনে আমরা বলেছি, ফেসবুকে প্রধানমন্ত্রীকে কটূক্তি করার অপরাধে ডিজিটাল আইনে শাফায়াত নামে আমাকে গ্রেফতার করা হয়। কিন্তু আমি ওই শাফায়াত না। আমার নাম শাফায়াত উল্লাহ সাগর। আর ফেসবুকে যে আইডি থেকে স্ট্যাটাস দেয়া হয়েছে তার নাম শাফায়েত হোসেন আয়ান। এই স্ট্যাটাসের সঙ্গে আমার কোনো সম্পৃক্ততা নেই।\nগত ১৫ মার্চ আদালত জামিন আবেদনের শুনানি নিয়ে মামলা ও ফেসবুক আইডি সম্পর্কে বিস্তারিত জানাতে চট্টগ্রামের সন্দ্বীপ থানার ওসি বশির আহমেদ খান ও তদন্ত কর্মকর্তা মনোয়ার হোসেনকে ২২ মার্চ হাইকোর্টে হাজির হতে মৌখিক নির্দেশ দেন। পরে আদেশের বিষয়টি সংশ্লিষ্ট কোর্টের ডেপুটি অ্যাটর্নি জেনারেল তাদের জানালেও নির্ধারিত দিনে তারা হাজির হননি। তবে তারা ডেপুটি অ্যাটর্নি জেনারেলকে জানিয়ে দেন লিখিত আদেশ পেলেই তারা হাইকোর্টে হাজির হবেন। এরপর আদালত লিখিত আদেশ দিয়ে তাদেরকে হাজির হতে বলেন। সেই আদেশের ধারাবাহিকতায় ওসি বশির ও তদন্ত কর্মকর্তা মনোয়ার আদালতে হাজির হয়ে গত ২২ মার্চ আদালতে হাজির না হওয়ার জন্য দুঃখ ও ক্ষমা প্রার্থনা করেন।\nPrevious articleছাত্র অধিকার পরিষদের ৩ দফা দাবি সরকারকে\nNext articleপুলিশের লাঠি চার্জ নুরসহ আহত অনেকেই মোদি বিরোধী বিক্ষোভে


WB Election 2021: Election Commission - Anandabazar\nWB Election 2021: Election Commission\nBengal Polls: আইনশৃঙ্খলায় জোর, রাজ্যে হাজার কোম্পানি আধাসেনার চক্রব্যূহে ভোট!\nচন্দ্রপ্রভ ভট্টাচার্য , শুভাশিস ঘটক\nকলকাতা ১৩ মার্চ ২০২১ ০৬:১১\nমোট আট পর্বের মধ্যে প্রথম দফার ভোট শুরু হতে দু’সপ্তাহ বাকি। এর মধ্যেই রাজ্য সরকার বার্তা পেয়েছে, সব পর্ব মিলিয়ে এ বার প্রায় এক হাজার কোম্পানি কেন্দ্রীয় বাহিনী আসছে পশ্চিমবঙ্গে। রাজনৈতিক বিশেষজ্ঞদের মতে, এই নির্বাচনে আইনশৃঙ্খলার বিষয়টিকে যে সর্বাধিক অগ্রাধিকার দেওয়া হচ্ছে, বিপুল সংখ্যক আধাসেনা মোতায়েনের উদ্যোগ-আয়োজন তারই প্রমাণ।\nপ্রশাসনিক সূত্রের খবর, হাজার কোম্পানি বাহিনীর হিসেব ধরেই পুলিশ-প্রশাসনকে অর্থ বরাদ্দ করতে শুরু করেছে রাজ্যের অর্থ দফতর। নন্দীগ্রামে মুখ্যমন্ত্রী মমতা বন্দ্যোপাধ্যায়ের আঘাত লাগার ঘটনাকে ঘিরে রাজ্য-রাজনীতি এখন তোলপাড়। এই অবস্থায় রাজ্যের আইনশৃঙ্খলা পরিস্থিতির কথা মাথায় রেখেই নির্বাচন কমিশন বঙ্গের ভোটে যথাসম্ভহ বেশি সংখ্যায় বাহিনী মোতায়েনের বিষয়টি নিশ্চিত করতে চাইছে বলে সংশ্লিষ্ট মহলের ধারণা।\nরাজ্য প্রশাসনের অন্দরের খবর, এখনও পর্যন্ত কর্তাদের কাছে যে-বার্তা এসেছে, তাতে রাজ্যের ভোটের আট দফার জন্য ৯৫০-১০০০ কোম্পানি বাহিনী ব্যবহার করবে কমিশন। সেই বার্তা পেয়েই রাজ্য পুলিশকে প্রাথমিক ভাবে প্রায় ৬১ কোটি টাকা দিয়েছে অর্থ দফতর। আরও কমবেশি ৩০০ কোটি টাকা বরাদ্দের বিষয়টি অর্থ দফতরের ছাড়পত্রের অপেক্ষায়। যেমন যেমন বাহিনী আসবে রাজ্য, সেই অনুযায়ী অর্থ হাতে পাবে রাজ্য পুলিশ। বাহিনী এলে তার খরচ প্রাথমিক ভাবে রাজ্য সরকারকেই চালাতে হয়। পরে রাজ্য দাবি করলে খরচের ৫০ শতাংশ ফেরত দেয় কেন্দ্র।\nসংশ্লিষ্ট মহল জানাচ্ছে, গত লোকসভা ভোটে কলকাতায় ১৫৫ কোম্পানি বাহিনী এসেছিল। তার জন্য খরচ হয়েছিল প্রায় ৩২ কোটি টাকা। এ বার কলকাতার ভোটে অন্তত ১৯২ কোম্পানি বাহিনী ব্যবহারের সম্ভাবনা দেখছেন পুলিশকর্তারা। মহানগরের ভোটও দফায় দফায় হবে, তাই কোম্পানির সংখ্যা কিছুটা কমও হতে পারে বলে মনে করা হচ্ছে। সেই হিসেবে কলকাতার বাহিনীর জন্য প্রায় ৫৮ কোটি টাকার খরচ ধরা হয়েছে।\nপ্রথম ধাপে রাজ্যে ১২৫ কোম্পানি আধাসেনা পাঠিয়েছিল স্বরাষ্ট্র মন্ত্রক। পরের ধাপে আরও ১৭০ কোম্পানি বাহিনী পাঠানো হয়েছে। তৃতীয় দফায় আসছে ২০০ কোম্পানি। ফলে প্রথম দফার আগে এ-পর্যন্ত ছিল ৪৯৫ কোম্পানি বাহিনী। সম্প্রতি আরও ২১০ কোম্পানি বাহিনী পাঠানোর সিদ্ধান্তের কথা জানা গিয়েছে। তারা এলে প্রথম দফার ভোটের আগেই তৈরি থাকবে ৭০৫ কোম্পানি।\n২৭ মার্চ প্রথম দফার নির্বাচনে পুরুলিয়া, বাঁকুড়া, ঝাড়গ্রাম এবং দুই মেদিনীপুরের ৩০টি আসনের ১০ হাজার ২৮৮টি বুথে ভোটগ্রহণ হবে। নির্বাচন বিশেষজ্ঞদের ব্যাখ্যা, কোনও কোনও কোম্পানিতে থাকেন ৮২ জন জওয়ান, কোনও বাহিনীতে সংখ্যাটা ১০০ বা ১১০। ফলে ৭০৫ কোম্পানি বাহিনীর এক-একটিতে গড়ে যদি ৭০ জনকেও ব্যবহার করা হয়, ওই দফার ভোটে অন্তত ৪৯ হাজার জওয়ানকে কাজে লাগানো যেতে পারে। তবে মনে করা হচ্ছে, ভোট-সুরক্ষা নিশ্চিত করে অবশিষ্ট কেন্দ্রীয় বাহিনীকে অন্যান্য এলাকার ভোটারদের আস্থা বৃদ্ধির কাজে লাগাতে পারে কমিশন। বাংলার ভোটে দুই বিশেষ পর্যবেক্ষক ইতিমধ্যে ইঙ্গিত দিয়েছেন, ভোটের নিরাপত্তা নিশ্চিত করতে কেন্দ্রীয় বাহিনীর অভাব হবে না।\nপ্রাথমিক ভাবে সিদ্ধান্ত হয়েছে, ভোটকেন্দ্রের নিরাপত্তায় নিয়োজিত প্রতিটি কোম্পানিতে আট সেকশন বা ৬৪ জন জওয়ানকে ব্যবহার করা হবে। কুইক রেসপন্স টিমে প্রতি কোম্পানি কেন্দ্রীয় বাহিনীতে থাকবেন আট জন জওয়ান। মহকুমা ও জেলা স্তরে স্ট্রাইকিং ফোর্স রাখা হবে। প্রতিটি স্ট্রাইকিং ফোর্সে তিন সেকশন (২৪ জন করে জওয়ান) কেন্দ্রীয় বাহিনী থাকবে। ভোট-পরবর্তী পরিস্থিতিতে হিংসা ঠেকাতে যে-সব অঞ্চলে ভোট শেষ, সেখানেও পাঁচ কোম্পানি করে কেন্দ্রীয় বাহিনী মোতায়েন থাকবে।\nমুখ্যমন্ত্রীর আঘাত-কাণ্ড নিয়ে রাজ্য-রাজনীতির উত্তাপ ভোট-আবহে ছড়িয়ে পড়বে বলে বিশেষজ্ঞ মহলের অনুমান। এই অবস্থায় আইনশৃঙ্খলা নিয়ন্ত্রণে নিরাপত্তা বাহিনীকে পূর্ণ শক্তিতে কাজে লাগানো হলে সাধারণ ভোটারদের মন থেকে ‘ভয়’ দূর করা সম্ভব বলে মনে করছে কমিশন। সেই দিক থেকে বাহিনী বৃদ্ধির সম্ভাবনার মধ্যে বাড়তি তাৎপর্য খুঁজে পাচ্ছেন প্রশাসনের অনেকেই।\nElection Commission Central Force Paramilitary Force\nকানে আসছে অদ্ভুত শব্দ, ঘুরছে মাথা,শ্রবণশক্তি কমছে,হাভানা সিনড্রোম এ বার ভারতেও\n২ টাকার পুরনো নোট মোটা টাকায় বেচতে গিয়ে ৫০ হাজার খোয়ালেন সিউড়ির তরু‌ণী\nগায়ক জেমস হঠাৎ আদালতে! কোন মামলায় জড়ালেন রক-তারকা?


খুলনায় মদ ভেবে রাসায়নিক পানে ২ জনের মৃত্যু – দৈনিক দিগন্তর\nনাইম হাসান খুলনা নিজস্ব প্রতিবেদক : খুলনা সরকারি মহিলা কলেজের ল্যাবে সংস্কার কাজের সময় অ্যালকোহল ভেবে রাসায়নিক দ্রব্য চুরি করেছিল পারভেজ নামের এক শ্রমিক। পরে ৩ বন্ধু মিলে সেই বিষাক্ত রাসায়নিক পানে ২ জনের মৃত্যু হয়েছে। ১ জন গুরুতর অবস্থায় হাসপাতালে ভর্তি রয়েছেন।\nবৃহস্পতিবার রাত ১১টার দিকে ওই তিন জনকে খুলনা মেডিকেল কলেজ (খুমেক) হাসপাতালে নেয়া হয়। এরপর রাতে একজনকে ও শুক্রবার সকালে একজনকে মৃত ঘোষণা করেন চিকিৎসক। অপরজন চিকিৎসাধীন রয়েছেন।\nমৃত দুই শ্রমিক হলেন নগরীর দৌলতপুরের পাবলা এলাকার পারভেজ ও মো: রফিক বিশ্বাস। গুরুতর অবস্থায় শামীম নামের এক শ্রমিক হাসপাতালে ভর্তি রয়েছেন। তারা সবাই পেশায় রং মিস্ত্রী।\nপুলিশ জানায়, কলেজের ল্যাবে সংস্কার ও রংয়ের কাজের জন্য কয়েকজন শ্রমিককে নিয়োগ দেয়া হয়েছিল। ল্যাবে বিষাক্ত রাসায়নিক দ্রব্যকে মদ মনে করে পারভেজ বাড়িতে নিয়ে গিয়েছিল। পরে রাতে পাবলা কারিগরপাড়ায় পারভেজের বাড়ির পুকুরের সামনে তারা তিন জন মিলে সেই রাসায়নিক পান করে। পরে তাদের অবস্থা গুরুতর হলে খুমেকে নিয়ে যায় পরিবারের সদস্যরা।\nকলেজের সংস্কার ও রংয়ের কাজের জন্য ওই শ্রমিকদের নিয়োগ দেওয়া হয়েছিল বলে কলেজের অধ্যক্ষ এটিএম জাকির হোসেন স্বীকার করেছেন।\nHey Buddy!, I found this information for you: "খুলনায় মদ ভেবে রাসায়নিক পানে ২ জনের মৃত্যু". Here is the website link: https://www.dainikdigantor.com/2020/11/06/%e0%a6%96%e0%a7%81%e0%a6%b2%e0%a6%a8%e0%a6%be%e0%a7%9f-%e0%a6%ae%e0%a6%a6-%e0%a6%ad%e0%a7%87%e0%a6%ac%e0%a7%87-%e0%a6%b0%e0%a6%be%e0%a6%b8%e0%a6%be%e0%a7%9f%e0%a6%a8%e0%a6%bf%e0%a6%95-%e0%a6%aa/. Thank you.


০৬ ফেব্রুয়ারি ২০২০, ১৪:২০\nআপডেট: ২৬ ফেব্রুয়ারি ২০২০, ১৫:৩৪\nঢাকা-১০, গাইবান্ধা-৩ ও বাগেরহাট-৪ আসনের উপনির্বাচনে ভোটগ্রহণ হবে আগামী ২১ মার্চ। আজ বৃহস্পতিবার নির্বাচন কমিশনের (ইসি) সভা শেষে ইসি সচিব মো. আলমগীর এসব নির্বাচনের তফসিল ঘোষণা করেন।\nগত ২৭ ডিসেম্বর গাইবান্ধা-৩ (সাদুল্যাপুর-পলাশবাড়ী) আসনের আওয়ামী লীগের সাংসদ মো. ইউনুস আলী সরকার (৬৭) মারা যান। বাগেরহাট-৪ (মোরেলগঞ্জ-শরণখোলা) আসনের সাংসদ ও জেলা আওয়ামী লীগের সভাপতি মোজাম্মেল হোসেন (৮৫) মারা যান ৯ জানুয়ারি। তাঁদের মৃত্যুতে দুটি আসন শূন্য হয়। ঢাকা দক্ষিণ সিটি করপোরেশনে মেয়র পদে আওয়ামী লীগের মনোনয়ন পাওয়ার পর সংসদ সদস্য পদ থেকে পদত্যাগ করেন শেখ ফজলে নূর তাপস। তিনি এ সিটির মেয়র নির্বাচিত হয়েছেন।\nআজ তফসিল ঘোষণা করে ইসি সচিব বলেন, তিন আসনে মনোনয়নপত্র দাখিল করা যাবে ১৯ ফেব্রুয়ারি পর্যন্ত। বাছাই ২৩ ফেব্রুয়ারি, মনোনয়নপত্র প্রত্যাহারের শেষ সময় ২৯ ফেব্রুয়ারি। এসব আসনে প্রতীক বরাদ্দ করা হবে ১ মার্চ।\nইসি সচিব আলমগীর বলেন, চট্টগ্রাম সিটি করপোরেশন নির্বাচনের তফসিল ঘোষণা করা হবে আগামী ১৬ ফেব্রুয়ারি। সচিব জানান, ঢাকা ১০ আসনের উপনির্বাচনের ভোট হবে ইভিএমে। বাকি দুটি আসনের উপনির্বাচনে ভোট হবে ব্যালটে। ঢাকা-১০ আসনের উপনির্বাচনে প্রচারে পোস্টার ও মাইকিং বন্ধ করা যায় কি না, তা নিয়ে কমিশন প্রার্থীদের সঙ্গে আলোচনা করবে।\nসরকার উপনির্বাচন জাতীয় সংসদ ঢাকা গাইবান্ধা বাগেরহাট